text:
Mutu 10
Kodi Kulambira kwa Pabanja N’chiyani?
Kuyambira kale, Yehova wakhala akufuna kuti mabanja azikhala ndi nthawi yochitira zinthu pamodzi n’cholinga choti alimbitse ubwenzi wawo ndi iye komanso kuti banja lawo lilimbe. (Deuteronomo 6:6, 7) N’chifukwa chake banja lililonse la Mboni za Yehova linasankha nthawi imene limachita kulambira kwa pabanja mlungu uliwonse. Pa nthawiyi, banja limakambirana momasuka zinthu zauzimu zogwirizana kwambiri ndi banja lawo. Ngati mukukhala nokha, nthawi imeneyi mungaigwiritse ntchito kuti muyandikire Mulungu. Mungachite zimenezi pophunzira Baibulo pa nkhani imene mungasankhe.
Imakhala nthawi yoyandikira kwambiri Yehova. Baibulo limati: “Yandikirani Mulungu, ndipo iyenso adzakuyandikirani.” ( Yakobo 4:8) Kuphunzira Mawu a Mulungu kumatithandiza kuti timudziwe bwino Yehova. Timadziwa bwino makhalidwe ake komanso mmene iye amachitira zinthu. Njira yosavuta yoyambira kulambira kwa pabanja ndi kuyamba ndi kuwerengera limodzi Baibulo mokweza, mwina pogwiritsa ntchito ndandanda yowerenga Baibulo ya mlungu umenewo ya Sukulu ya Utumiki wa Mulungu. Munthu aliyense m’banjamo angapatsidwe ndime zina m’Baibulo zoti awerenge kenako onse n’kukambirana mfundo zimene aphunzira pa zimene awerengazo.
Imakhala nthawi yabwino yoti onse m’banjamo alimbitse ubwenzi wawo. Banja likamaphunzirira limodzi Baibulo, zimathandiza kuti mwamuna ndi mkazi wake azikondana komanso kuti ana azikondana ndi makolo awo. Nthawi yophunzirayo iyenera kukhala nthawi yosangalatsa kwambiri imene aliyense angaiyembekezere mwachidwi mlungu uliwonse. Makolo angasankhe nkhani zimene angaphunzire, mogwirizana ndi msinkhu wa ana awo, mwina pogwiritsa ntchito nkhani za mu Nsanja ya Olonda ndi Galamukani! kapena pa webusaiti yathu ya jw.org. Mwina mungakambirane za vuto linalake limene ana anu akumana nalo kusukulu ndi zimene anawo angachite kuti athane nalo. Mungasangalalenso kukonzekera nyimbo zomwe zidzaimbidwe kumisonkhano kenako n’kudya tizakudya ndi tizakumwa pambuyo pa kulambirako.
Nthawi yapadera imeneyi, yomwe banja lanu lizilambira Yehova limodzi mlungu uliwonse, idzathandiza kuti aliyense m’banja lanu azisangalala ndi Mawu a Mulungu, ndipo Yehova adzadalitsa kwambiri khama lanu.
N’chifukwa chiyani timapatula nthawi yoti tizichita Kulambira kwa Pabanja?
Kodi makolo angachite chiyani kuti nthawi imeneyi izikhala yosangalatsa kwa aliyense m’banjamo?
Onaninso
Zimene Mungachite Kuti Banja Lanu Lizisangalala
Chikondi chimene Yesu anasonyeza ndi chitsanzo chabwino kwa amuna, akazi, makolo, komanso ana. Kodi tikuphunzira chiyani kuchokera kwa Yesu?


c: text/html

text:
MUTU 132
“Ndithudi Munthu Uyu Analidi Mwana wa Mulungu”
MATEYU 27:45-56 MALIKO 15:33-41 LUKA 23:44-49 YOHANE 19:25-30
YESU ANAFERA PAMTENGO
PAMENE YESU ANKAFA PANACHITIKA ZINTHU ZODABWITSA
Tsopano nthawi inali “cha m’ma 12 koloko” masana, ndipo kunagwa mdima womwe unali wodabwitsa “m’dziko lonselo mpaka 3 koloko masana.” (Maliko 15:33) Mdimawu sunachitike chifukwa cha kadamsana. Kadamsana amachitika mwezi ukangoyamba kumene kuoneka koma zimenezi zinachitika pa nthawi imene anthu ankachita mwambo wa Pasika ndipo pa nthawi imeneyi mwezi umaoneka wathunthu. Mdima umenewu unatenga nthawi yaitali poyerekeza ndi nthawi ya mdima wa kadamsana womwe umangotenga maminitsi ochepa. Zimenezi zikusonyeza kuti Mulungu ndi amene anachititsa mdima umenewu.
Kodi anthu omwe ankanyoza Yesu anatani ataona zimenezi? Nthawi imene kunachita mdimawu azimayi 4 anafika pafupi ndi mtengo umene anapachikapo Yesu. Azimayiwa anali Mariya mayi ake a Yesu, Salome, Mariya Mmagadala ndi Mariya yemwe anali mayi a mtumwi Yakobo Wamng’ono.
Mtumwi Yohane anali ndi mayi ake a Yesu omwe ankalira “chapafupi ndi mtengo wozunzikirapo.” Mariya ankangoyang’anitsitsa mwana wake yemwe anamubereka ndi kumulera, atapachikidwa pamtengo komanso akuvutika ndi ululu. Mariya ankangoona ngati kuti “lupanga lalitali” lalasa moyo wake. (Yohane 19:25; Luka 2:35) Ngakhale kuti Yesu ankamva kupweteka kwambiri, ankaganizira za moyo wa mayi ake. Movutikira kwambiri anayang’ana Yohane ndikuuza mayi akewo kuti: “Mayi, kuyambira lero, uyu akhala mwana wanu.” Kenako anayang’ananso Mariya n’kuuza Yohane kuti: “Kuyambira lero awa akhala mayi ako.”—Yohane 19:26, 27.
Yesu anapatsa mtumwi yemwe ankamukonda udindo wosamalira mayi ake, omwe pa nthawiyi anali mkazi wamasiye. Pa nthawiyi Yesu ankadziwa kuti ana ena a Mariya, omwe anali abale ake, anali asanayambe kumukhulupirira. Choncho pamene Yesu ankapereka udindowu kwa Yohane ankatanthauza kuti Yohane ayenera kusamalira Mariya pa zinthu zauzimu komanso pa zinthu zofunika pa moyo wake wa tsiku ndi tsiku. Pamenepatu Yesu anapereka chitsanzo chabwino kwambiri.
Mdima uja utangotsala pang’ono kutha, Yesu ananena kuti: “Ndikumva ludzu.” Zimenezi zinakwaniritsa ulosi wina womwe unalembedwa kalekale. (Yohane 19:28; Salimo 22:15) Yesu anazindikira kuti Atate ake sankamutetezanso n’cholinga choti asonyeze kuti ndi wokhulupirika mpaka pa mapeto a moyo wake. Kenako Yesu anafuula mwina mu chilankhulo cha Chiaramu chomwe anthu a ku Galileya ankalankhula kuti: “Eli, Eli, lama sabachthani?” Mawuwa amatanthauza kuti: “Mulungu wanga, Mulungu wanga, mwandisiyiranji ine?” Anthu ena omwe anaima pafupi naye sanamvetse zomwe ananena moti ananena kuti: “Tamverani! Akuitana Eliya.” Ndiyeno munthu wina anathamanga n’kutenga bango lomwe anaikako chinkhupule chomwe kenako anachiviika m’vinyo wowawasa ndipo anapatsa Yesu kuti amwe. Koma anthu ena ananena kuti: “Mulekeni! Tione ngati Eliya angabwere kudzamutsitsa.”—Maliko 15:34-36.
Kenako Yesu anafuula kuti: “Ndakwaniritsa chifuniro chanu!” (Yohane 19:30) Yesu anali atakwaniritsadi zimene Atate wake anamutuma kuti adzachite padziko lapansi. Pamapeto pake Yesu ananena kuti: “Atate, ndikuikiza mzimu wanga m’manja mwanu.” (Luka 23:46) Ponena mawu amenewa Yesu anasonyeza kuti ankapereka moyo wake m’manja mwa Yehova ndipo ankakhulupirira kuti amuukitsa. Kenako Yesu anaweramitsa mutu wake n’kutsirizika.
Yesu atangomwalira kunachitika chivomezi champhamvu chomwe chinaswa miyala. Chivomezichi chinali champhamvu moti manda omwe anali kunja kwa mzinda wa Yerusalemu anatseguka ndipo mitembo ya anthu inaponyedwa kunja. Anthu omwe ankadutsa m’mbali mwa mandawo ataona mitemboyo analowa “mumzinda woyera” ndipo anauza anthu zomwe anaona.—Mateyu 12:11; 27:51-53.
Yesu atangomwalira, chinsalu chachikulu chomwe chinkasiyanitsa Malo Oyera ndi Malo Oyera Koposa chinang’ambika pakati, kuchokera pamwamba mpaka pansi. Zimene zinachitikazi zinasonyeza kuti Mulungu anakwiyira anthu amene anapha Mwana wake komanso zinatanthauza kuti tsopano anthu anali ndi mwayi wopita kumwamba, komwe ndi Malo Oyera Koposa.—Aheberi 9:2, 3; 10:19, 20.
Anthu amene anaona zimene zinachitika Yesu atamwalira anachita mantha ndipo mpake kuti anachitadi mantha. Kapitawo wa asilikali amene analipo pamene Yesu ankaphedwa ananena kuti: “Ndithudi munthu uyu analidi Mwana wa Mulungu.” (Maliko 15:39) N’kutheka kuti msilikaliyu analipo pa nthawi imene Pilato ankaweruza Yesu pa mlandu woti ndi Mwana wa Mulungu. Koma tsopano anali ndi umboni woti Yesu sanalakwe chilichonse komanso kuti ndi Mwana wa Mulungu.
Anthu ena amene anaona zomwe zinachitikazo anabwerera ku nyumba zawo “akudziguguda pachifuwa” posonyeza kuti ali ndi chisoni komanso manyazi. (Luka 23:48) Ena anthu amene ankaona zochitikazo chapatali anali azimayi amene nthawi zina ankayenda ndi Yesu. Zinthu zodabwitsa zimene zinachitikazo zinawalimbikitsa kwambiri.
Onaninso
Sanafooke Chifukwa cha Chisoni
Chitsanzo cha Mariya, mayi a Yesu, chingakuthandizeni ngati mukumva chisoni kwambiri chifukwa cha imfa ya munthu wina.

robotstxt: allowed

filter: keep


text:
“M’mapiri Ake Mudzakumbamo Mkuwa”
Mu March 1961, gulu lina la anthu ofukula zinthu zakale linkafufuza zinthu m’zigwa ndi m’mapanga a m’chipululu cha Yudeya. Kenako anthu ena a m’gululi anafika paphanga lina lomwe lili pamalo okwera kwambiri. Iwo sanaganize kuti pamalowa angapezepo zinthu zakale zamtengo wapatali ngati mipukutu ya ku Nyanja Yakufa. Koma anadabwa kwambiri atapeza zinthu zamtengo wapatali, zimene n’kupita kwa nthawi anayamba kuzitchula kuti Nahal Mishmar.
ZINTHU zimenezi zinalipo 400 ndipo zambiri zinali za mkuwa. Zinthuzi anazipeza mumng’alu winawake ndipo zinali zitakulungidwa mu mphasa. Zina mwa zinthuzi zinali zipewa, ndodo zachifumu komanso zipangizo zina. Zimene anapezazi ndi zochititsa chidwi kwa anthu amene amawerenga Baibulo, chifukwa lemba la Genesis 4:22 limanena za Tubala-kaini kuti anali “mmisiri wosula zipangizo zamtundu uliwonse, zamkuwa ndi zachitsulo.”
Anthu amene anapeza zinthuzi sadziwa kuti zinachokera kuti, ndipo anaziikapo ndani. Komabe kupezeka kwa zinthu zimenezi kumasonyeza kuti anthu a m’madera otchulidwa m’Baibulo ankakumba, kuyenga komanso kupanga zinthu za mkuwa.
MALO AMENE MUNKAPEZEKA MKUWA M’DZIKO LOLONJEZEDWA
Aisiraeli atatsala pang’ono kulowa m’Dziko Lolonjezedwa, Mose anawauza kuti: “M’mapiri ake [a dzikolo] mudzakumbamo mkuwa.” (Deuteronomo 8:7-9) Ofukula zinthu zakale anapeza kuti ku Isiraeli komanso ku Yorodano kuli malo monga Feinan, Timna ndi Khirbat en-Nahas, kumene anthu akale ankakumbako komanso kuyenga miyala yamtengo wapatali. Kodi malo amenewa akusonyeza chiyani?
Nthaka ya ku Feinan ndi ku Timna ili ndi malo okumbikakumbika amene kwa zaka zoposa 2,000 anthu okumba miyala ankakumbamo mkuwa. Ngakhale masiku ano kumalowa kumapezeka miyala yokhala ndi zotsalira za mkuwa. Anthu amenewa ankakumba ndiponso kugoba miyalayi mwakhama kwambiri pogwiritsa ntchito zokumbira zamiyala, n’cholinga choti achotse mkuwa umene unkakhala pakati pa miyala. Akaona kuti pamalo amene akumbawo sipakupezekanso mkuwa, ankapitiriza kukumba pansi kwambiri pogwiritsa ntchito zokumbira zachitsulo zimene zinkapangitsa kuti phangalo likhale lalikulu kwambiri. M’buku la m’Baibulo la Yobu, timapezamo mawu ofotokoza zinthu ngati zimenezi. (Yobu 28:2-11) Imeneyi inali ntchito yowawa kwambiri, ndipotu kuyambira zaka za m’ma 200 C.E. kukafika zaka za m’ma 400 C.E., boma la Roma linkalamula akaidi opalamula milandu yoopsa kwambiri kuti akagwire ntchito yokumba mkuwa.
Ku Khirbat en-Nahas anapezakonso milu ikuluikulu ya zotsalira poyenga mkuwa, ndipo izi zikusonyeza kuti kuderali ankayengerako kwambiri mkuwa. Akatswiri ambiri amakhulupirira kuti mkuwa wina umene unkayengedwa kumalowa unkachokera kumadera monga Feinan ndi Timna. Poyenga mkuwa, ankapemerera moto pogwiritsa ntchito mvukuto kwa maola 8 kapena 10 ndipo motowo unkatentha kwambiri mpaka kufika madigiri 1,200. Nthawi zambiri pankafunika miyala yolemera makilogalamu 5 kuti apange mkuwa wolemera kilogalamu imodzi yomwe ankatha kuigwiritsa ntchito popanga zinthu zosiyanasiyana.
MMENE AISIRAELI ANKAGWIRITSIRA NTCHITO MKUWA
Paphiri la Sinai, Mulungu anauza Aisiraeli kuti agwiritse ntchito mkuwa pomanga chihema ndipo patapita nthawi, anagwiritsanso ntchito mkuwa pamanga kachisi ku Yerusalemu. Ndipotu Aisiraeliwo ankatha kuyenga okha mkuwawo. (Ekisodo chaputala 27) N’kutheka kuti Aisiraeli ankadziwa kale kuyenga zitsulo asanapite ku Iguputo, apo ayi ndiye kuti anaphunzira ku Iguputoko. Pa nthawi imene anali pa ulendo wochokera ku Iguputo anapanga mwana wa ng’ombe wopangidwa ndi golide. Iwo anathanso kupanga zipangizo zamkuwa monga beseni lalikulu, mapoto, mafosholo ndi mafoloko, zomwe ankazigwiritsa ntchito pachihema.—Ekisodo 32:4.
Ali m’chipululu, mwina pafupi ndi dera lotchedwa Punoni (lomwe masiku ano ndi Feinan), limene kunkapezeka mkuwa wambiri, Aisiraeli anayamba kudandaula za mana komanso kusowa kwa madzi. Powalanga, Yehova anatumiza njoka zapoizoni zimene zinapha anthu ambiri. Aisiraeli atalapa, Mose anawachonderera kwa Yehova ndipo Yehovayo anamuuza kuti apange chifanizo cha njoka ya mkuwa n’kuchipachika pamtengo. Nkhaniyi imati: “Munthu akalumidwa ndi njoka n’kuyang’ana njoka yamkuwayo, anali kukhalabe ndi moyo.”—Numeri 21:4-10; 33:43.
KUCHULUKA KWA MKUWA UMENE MFUMU SOLOMO INALI NAWO
Mfumu Solomo inagwiritsa ntchito mkuwa wambiri pomanga kachisi ku Yerusalemu. Wambiri mwa mkuwa umene Solomo anagwiritsa ntchitowu, unali wochokera kwa Davide, bambo ake, womwe anaupeza atagonjetsa Asiriya kunkhondo. (1 Mbiri 18:6-8) “Thanki yamkuwa” imene ansembe ankagwiritsa ntchito pa utumiki wawo inali yaikulu malita 66,000 ndipo mwina inkalemera matani 30. (1 Mafumu 7:23-26, 44-46) Ndiye panalinso zipilala ziwiri za mkuwa zomwe zinali pakhomo la kachisi. Zipilalazi zinali ndi zibowo zazikulu kuposa mita imodzi, khoma lake linali lonenepa masentimita 7 ndi hafu ndipo zinali zazitali mamita 8. Pamwamba pa zipilalazi panali mitu yotalika kupitirira pang’ono mamita awiri. (1 Mafumu 7:15, 16; 2 Mbiri 4:17) Ndiye tangoganizani kuchuluka kwa mkuwa umene anagwiritsa ntchito kupanga zinthu zimenezi.
Ngakhalenso anthu wamba ankagwiritsa ntchito mkuwa pa moyo wawo wa tsiku ndi tsiku. Mwachitsanzo, timawerenga za zinthu monga maunyolo, zida zoimbira, zitseko komanso zida za nkhondo zopangidwa ndi mkuwa. (1 Samueli 17:5, 6; 2 Mafumu 25:7; 1 Mbiri 15:19; Salimo 107:16) Komanso Yesu ananena za kusatenga “mkuwa” m’zikwama za ndalama ndipo mtumwi Paulo anatchula za “Alekizanda, wosula zinthu zamkuwa.”—Mateyu 10:9; 2 Timoteyo 4:14.
Anthu ofukula zinthu zakale ndiponso akatswiri a mbiri yakale akufufuzabe kuti adziwe kumene kunachokera mkuwa wotchulidwa m’Baibulo komanso zinthu zotchedwa Nahal Mishmar zija. Komabe mfundo ndi yoti, monga mmene Baibulo limanenera, dziko limene Aisiraeli anapatsidwa linalidi ‘dziko labwino, . . . limene m’mapiri ake ankakumbamo mkuwa.’—Deuteronomo 8:7-9.


text:
VESATA, UABKhadi pafupifupi bizinesi
VESATA, UAB
Amalandira tv, Anaziika kamera, Intaneti mlongoti, Kachitidwe polojekiti, Kachitidwe safety +18
Map
Ntchito gulu
Amalandira tv, Anaziika kamera, Intaneti mlongoti, Kachitidwe polojekiti, Kachitidwe safety, Kachitidwe security, Makina, zipangizo, Makompyuta, Makompyuta, it, Malonda katundu, Mlongoti, Mlongoti internet, Mlongoti tv, Panja mlongoti, Piritsi, Satellite mbale, Tinyanga m'nyumba, Tv, Za kumapeto, Zamalumikizidwe, internet, Zida video, Zida video, Zipangizo zamagetsi
Qr code
vCard
Website
Site dzina: Vesata


text:
Yehova Akutsogolera Ntchito Yolalikira Padziko Lonse
“Ine Yehova ndine Mulungu wanu, amene ndimakuphunzitsani kuti zinthu zikuyendereni bwino, amene ndimakuchititsani kuti muyende m’njira imene muyenera kuyendamo.”
1. Kodi Akhristu anakumana ndi mavuto ati m’zaka za m’ma 1800 ndi 1900?
M’ZAKA za m’ma 1800 ndi 1900, Ophunzira Baibulo * ankakumana ndi mavuto osiyanasiyana. Mofanana ndi nthawi ya atumwi, anthu ambiri sankasangalala ndi uthenga wawo. Akhristuwo anali ochepa ndipo anthu ambiri ankawaona kuti ndi osaphunzira. Nayenso Satana Mdyerekezi anadzakhala ndi “mkwiyo waukulu” n’kuyamba kulimbana nawo. (Chiv. 12:12) Iwo anayeneranso kugwira ntchitoyi ‘m’masiku otsiriza’ omwe ndi ovuta kwambiri.
2. Kodi Yehova watithandiza bwanji kuti tigwire bwino ntchito yolalikira?
2 Cholinga cha Yehova ndi chakuti uthenga wabwino ulalikidwe padziko lonse ndipo palibe chimene chingamulepheretse. Kale, Yehova anapulumutsa Aisiraeli ku Babulo. Masiku anonso, iye wapulumutsa atumiki ake mu “Babulo Wamkulu” amene akuimira zipembedzo zonyenga zonse. (Chiv. 18:1-4) Yehova akutiphunzitsa kuti zinthu zitiyendere bwino, watithandiza kukhala mwamtendere komanso kuti tiziphunzitsa anthu ena. (Werengani Yesaya 48:16-18.) Koma izi sizikutanthauza kuti Yehova amaoneratu chilichonse n’kukonza zinthu zonse padzikoli kuti ntchito yolalikira iziyenda bwino. N’zoona kuti pali zinthu zina m’dzikoli zimene zathandiza pa ntchito yathuyi. Koma popeza dzikoli lili m’manja mwa Satana, timazunzidwa komanso kukumana ndi mavuto ena. Choncho pakanapanda thandizo la Yehova, sitikanakwanitsa kugwirabe ntchito yathuyi.
3. N’chiyani chikusonyeza kuti anthu ‘adziwa zinthu zambiri zoona’?
3 Yehova anauza Danieli kulemba kuti nthawi ya mapeto, anthu “adzadziwa zinthu zambiri zoona.” (Werengani Danieli 12:4.) Yehova anathandiza Ophunzira Baibulo kumvetsa mfundo zimene zinabisika chifukwa cha mabodza amene zipembedzo zonyenga zimaphunzitsa. Panopa, iye akugwiritsa ntchito anthu ake kuti aziphunzitsa anthu padziko lonse moti ulosi wa Danieli ukukwaniritsidwa. Anthu pafupifupi 8 miliyoni aphunzira uthenga wa m’Baibulo ndipo akulalikira padziko lonse. Koma kodi ndi zinthu zina ziti zimene zathandiza kuti ntchito yolalikira iziyenda bwino?
NTCHITO YOMASULIRA BAIBULO
4. Kodi m’zaka za m’ma 1800, Baibulo linamasuliridwa bwanji?
4 Kumasulira Baibulo m’zilankhulo zambiri kunathandiza kuti ntchito yolalikira iziyenda bwino. Kwa zaka zambiri, atsogoleri a matchalitchi akhala akuletsa anthu awo kuwerenga Baibulo moti anapha anthu ena amene analimasulira. M’zaka za m’ma 1800, mabungwe ena anamasulira Baibulo lonse kapena mbali zake m’zilankhulo pafupifupi 400. Choncho pofika chakumapeto kwa zakazi, anthu ambiri anali ndi Baibulo komabe sankamvetsa mfundo zake molondola.
5. Kodi a Mboni za Yehova achita chiyani pa ntchito yomasulira Baibulo?
5 Ophunzira Baibulo ankadziwa kuti ayenera kulalikira ndipo ankagwira ntchitoyi mwakhama kwambiri. Kuwonjezera pamenepa, atumiki a Yehova akhala akugwiritsa ntchito Mabaibulo osiyanasiyana ndiponso kuwagawira kwa anthu. Koma kuyambira mu 1950, anayamba kufalitsa Baibulo la Dziko Latsopano la Malemba Opatulika kapena mbali zake m’zilankhulo zoposa 120. Baibulo la Dziko Latsopano lachingelezi linakonzedwanso kuti likhale losavuta kumva ndipo linatulutsidwa mu 2013. Baibuloli likuthandiza kuti ntchito yomasulira Mabaibulo ndiponso yolalikira ikhale yosavuta.
MTENDERE WATITHANDIZA
6, 7. (a) Kodi masiku ano pakhala pakuchitika nkhondo zochuluka bwanji? (b) Kodi mtendere wa m’mayiko ena wathandiza bwanji pa ntchito yolalikira?
6 Pa zaka 100 zapitazi, pamenyedwa nkhondo zambirimbiri ndipo ziwiri zinali zapadziko lonse. Anthu mamiliyoni ambiri anaphedwa pa nkhondozi. Choncho kodi tinganenedi kuti pakhala mtendere umene watithandiza kulalikira? Pamene nkhondo yachiwiri ya padziko lonse inkamenyedwa, Nathan Knorr ankatsogolera ntchito ya Mboni za Yehova. Pa msonkhano wina mu 1942, iye anakamba nkhani yamutu wakuti, “Kodi Padzikoli Padzakhala Mtendere?” Nkhaniyi inafotokoza ulosi wa m’chaputala 17 cha Chivumbulutso ndipo inasonyeza kuti pambuyo pa nkhondoyo padzakhala nthawi ya mtendere osati Aramagedo.
7 Koma sikuti panali mtendere padziko lonse nkhondoyo itatha. Kafukufuku wina amasonyeza kuti kuchokera pamene nkhondoyo inatha, padzikoli pachitika nkhondo 331 ndipo anthu ambiri aphedwa. Komabe pa zaka zimenezi, m’mayiko ambiri munali mtendere ndipo izi zinathandiza kuti atumiki a Yehova azilalikira uthenga wabwino. Kodi pakhala zotsatirapo zotani? M’chaka cha 1944, panali ofalitsa osakwana 110,000 padziko lonse. Koma masiku ano pali ofalitsa pafupifupi 8,000,000. (Werengani Yesaya 60:22.) Kunena zoona timatha kulalikira anthu ambirimbiri pa nthawi za mtendere.
KAYENDEDWE KABWINO
8, 9. (a) N’chifukwa chiyani tinganene kuti masiku ano kayendedwe n’kabwino? (b) Kodi kayendedwe kabwino katithandiza bwanji pa ntchito yathu?
8 Kayendedwe kabwino ka masiku ano kathandizanso kuti tizilalikira uthenga wabwino. M’chaka cha 1900, zaka pafupifupi 21 pambuyo poti Nsanja ya Olonda yoyamba inasindikizidwa, ku United States kunali magalimoto okwana 8,000 basi. Kunalinso misewu yabwino yochepa kwambiri. Koma masiku ano padziko lonse pali magalimoto oposa 1.5 biliyoni komanso misewu yabwino yambirimbiri. Izi zimathandiza kuti tizikalalikira uthenga wabwino kwa anthu okhala kumadera akutali. Komabe ngakhale kuti nthawi zina tiyenera kuyenda wapansi mtunda wautali, timayesetsa kukalalikira kwa anthu onse.
9 Mayendedwe enanso athandiza pa ntchito yathu yolalikira. Mwachitsanzo, malole, sitima zapamadzi ndiponso zapamtunda zathandiza kuti mabuku ofotokoza Baibulo azitumizidwa mwamsanga kumadera akutali. Ndege zimathandizanso kuti oyang’anira madera, abale a m’Komiti ya Nthambi, amishonale ndiponso anthu ena akafike mwamsanga ku misonkhano ikuluikulu kapena kumipingo. Nawonso abale a m’Bungwe Lolamulira ndiponso abale ena ochokera kulikulu amakwera ndege popita kumayiko ena kuti akalimbikitse Akhristu anzawo. Choncho kayendedwe kabwino kathandiza kuti anthu a Yehova azigwirizana padziko lonse.
CHILANKHULO CHATITHANDIZA
10. Kodi anthu ambiri padziko lonse amagwiritsa ntchito bwanji Chingelezi?
10 M’nthawi ya atumwi, anthu ambiri ankalankhula Chigiriki m’mayiko olamulidwa ndi Aroma. Masiku ano anthu ambiri amalankhula Chingelezi. Mwachitsanzo, buku lina linanena kuti: “Pa dzikoli, anthu 25 mwa anthu 100 alionse amalankhula bwino Chingelezi.” Ambiri amaphunzira Chingelezi pofuna kukambirana ndi anthu a m’mayiko ena nkhani zokhudza malonda, ndale, sayansi ndiponso zinthu zina.
11. Kodi Chingelezi chathandiza bwanji pa ntchito yathu?
11 Chingelezichi chathandizanso kuti anthu ambiri amve uthenga wabwino. Kwa zaka zambiri, magazini a Nsanja ya Olonda ndiponso mabuku ena ankayamba kutuluka m’Chingelezi. Chilankhulochi n’chimene chimagwiritsidwanso ntchito ku likulu la padziko lonse la Mboni za Yehova. Ndipo nthawi zambiri amachigwiritsa ntchito ku sukulu zophunzitsa Baibulo ku Patterson.
12. Kodi ntchito yomasulira mabuku yafika pati, nanga zinthu monga makompyuta zathandiza bwanji?
12 Tili ndi udindo wothandiza anthu a mitundu yonse kumva uthenga wabwino. Choncho tamasulira mabuku athu m’zilankhulo pafupifupi 700. Makompyuta ndiponso mapulogalamu ena apakompyuta athandiza kwambiri pa ntchito imeneyi. Zonsezi zathandiza kuti ntchito yathu yolalikira iziyenda bwino komanso kuti tizigwirizana padziko lonse. Koma timagwirizana kwambiri chifukwa chakuti timalankhula “chilankhulo choyera” kapena kuti timamvetsa ndi kutsatira mfundo zoona za m’Baibulo.
MALAMULO AMENE ATHANDIZA
13, 14. Kodi malamulo ndiponso makhoti athandiza bwanji Akhristu masiku ano?
13 M’nkhani yapita ija, tinakambirana zoti malamulo achiroma anathandiza Akhristu. Masiku anonso malamulo ena amathandiza Akhristu. Mwachitsanzo, m’dziko la United States, komwe kuli likulu lathu, kuli ufulu wa chipembedzo, wolankhula ndiponso wochita misonkhano. Izi zathandiza kuti abale m’dzikoli azisonkhana momasuka n’kumaphunzira Baibulo komanso kuphunzitsa ena. Koma nthawi zina ankapita kukhoti kuti ateteze ufulu wawo. (Afil. 1:7) Makhoti ena akawaphera ufuluwu iwo ankachita apilo kumakhoti akuluakulu ndipo ankawina milanduyo.
14 Makhoti a m’mayiko ena athandizanso kuti tikhale ndi ufulu wolambira komanso wolalikira. M’mayiko ena milandu sinkatiyendera bwino moti tinkachita apilo kumakhoti oona za ufulu wa anthu m’mayiko ambiri. Mwachitsanzo, pofika mu June 2014, Khoti Loona za Ufulu wa Anthu ku Ulaya linaweruza motikomera milandu yokwana 57. Zimene linagamula zimagwira ntchito m’mayiko onse amene ali m’Bungwe la Mayiko a ku Ulaya. Anthu ambiri amatida koma makhoti a m’mayiko ambiri amatipatsa ufulu wolambira.
ZINTHU ZINA ZIMENE ZATHANDIZA
15. Kodi makina osindikizira a masiku ano amatha kuchita chiyani ndipo zimenezi zatithandiza bwanji?
15 Makina osindikizira athandizanso pa ntchito yolalikira uthenga wabwino. M’chaka cha 1450, Johannes Gutenberg anapanga makina ena osindikizira ndipo anthu anawagwiritsa ntchito kwa zaka zambirimbiri. Koma pa zaka 200 zapitazi, zinthu zasintha kwambiri pa nkhani yosindikiza mabuku. Makina a masiku ano ndi aakulu kwambiri, amagwira ntchito mwamsanga komanso amatha kuchita zambiri. Kupanga mapepala ndi mabuku n’kotchipanso masiku ano. Makina atsopanowa athandiza kuti maonekedwe a mabuku ndiponso zithunzi zikhale zabwino kwambiri. Kodi zonsezi zathandiza bwanji pa ntchito yathu? Nsanja ya Olonda yoyamba imene inatuluka mu July 1879 inali m’Chingelezi chokha. Inalibe zithunzi ndipo magazini 6,000 okha anasindizidwa. Koma masiku ano magazini oposa 50,000,000 a Nsanja ya Olonda iliyonse amasindikizidwa. Magaziniwa amakhala ndi zithunzi zokongola kwambiri ndipo amapezeka m’zilankhulo zoposa 200.
16. Kodi ndi zinthu ziti zimene zatithandiza kulalikira padziko lonse? (Onani chithunzi patsamba 24.)
16 Pali zinthu zambiri zimene zapangidwa pa zaka 200 zapitazi zomwe zathandiza pa ntchito yolalikira. Tatchula kale sitima zapamadzi, magalimoto ndiponso ndege. Koma pali zinthu zinanso monga njinga, makina otayipira, makina opangira mabuku a anthu osaona, mafoni, makamera, makina ojambula mavidiyo, wailesi, TV, mafilimu, makompyuta ndiponso Intaneti. Zinthu zimenezi zatithandiza kwambiri kuti tizigwira bwino ntchito yolalikira. Timagwiritsa ntchito zinthu zambiri zatsopano kuti tizifalitsa Baibulo ndiponso mabuku ena m’zilankhulo zambiri. Izi zikukwaniritsa ulosi wakuti anthu a Yehova ‘adzayamwa mkaka wa mitundu ya anthu.’
17. N’chifukwa chiyani Yehova amatipatsa mwayi wokhala “antchito anzake”?
17 Zikuonekeratu kuti Mulungu akudalitsa ntchito yathu. N’zoona kuti Yehova akhoza kukwaniritsa cholinga chake popanda ifeyo. Koma Atate wathu wakumwamba amatipatsa mwayi wokhala “antchito anzake.” Zimenezi zimatipatsa mpata wosonyeza kuti timamukonda kwambiri komanso timakonda anthu anzathu. (1 Akor. 3:9; Maliko 12:28-31) Choncho tiyeni tizichita zonse zimene tingathe polalikira uthenga wa Ufumu chifukwa ntchitoyi ndi yofunika kwambiri. Tiyeni tizisonyeza kuti timayamikira kwambiri kuti Yehova akutsogolera ndiponso kudalitsa ntchito yathu yophunzitsa anthu padziko lonse.
^ ndime 1 Mu 1931, Ophunzira Baibulo anayamba kudziwika ndi dzina loti Mboni za Yehova.


text:
UTUMIKI KOMANSO MOYO WATHU WACHIKHRISTU–NDANDANDA YA MISONKHANO APRIL 2016
Zitsanzo za Ulaliki
Mfundo zothandiza pogawira Galamukani! ndi buku la Baibulo Limaphunzitsa Chiyani. Gwiritsani ntchito zitsanzozi kuti mukonze ulaliki wanuwanu.
CHUMA CHOPEZEKA M’MAWU A MULUNGU
Tizilimbikitsa Anzathu Powayankhula Mokoma Mtima
M’malo momulimbikitsa anzake atatu a Yobu ankangomuonjezera ululu mwa kumuuza mawu osalimbikitsa komanso kumuimba milandu yabodza. (Yobu 16-20)
MOYO WATHU WACHIKHRISTU
Nkhani Zatsopano Zothandiza Poyamba Kukambirana ndi Anthu
Gwiritsani ntchito nkhani yatsopano yamutu wakuti “Kodi Baibulo Limanena Zotani?” poyamba kukambirana ndi anthu
CHUMA CHOPEZEKA M’MAWU A MULUNGU
Yobu Sanalole Kuti Maganizo Olakwika Amusokoneze
Onani kusiyana kwa mabodza a Satana ndi mmene Yehova amationera. (Job 21-27)
CHUMA CHOPEZEKA M’MAWU A MULUNGU
Yobu Ndi Chitsanzo Chabwino pa Nkhani ya Kukhala ndi Mtima Wosagawanika
Yobu ankayesetsa kutsatira mfundo za Yehova za makhalidwe abwino ndipo anali wachilungamo. (Yobu 28-32)
CHUMA CHOPEZEKA M’MAWU A MULUNGU
Mnzako Weniweni Amakuuza Malangizo Othandiza
Muzikonda ena ngati mmene Elihu ankakondera Yobu. (Yobu 33-37)
KUPHUNZITSA MWALUSO MU UTUMIKI
Ntchito Yoitanira Anthu Kumsonkhano Wachigawo
Zinthu zofunika kukumbukira pogawira timapepala toitanira anthu kumsonkhano wachigawo wa Mboni za Yehova. Yesererani chitsanzo cha ulaliki.
MOYO WATHU WACHIKHRISTU
Zofunika Kukumbukira Pamsonkhano Wachigawo
Ganizirani mmene mungasonyezere ena chikondi pamsonkhano.


text:
ZIMENE BAIBULO LIMANENA
Maloto Ochokera kwa Mulungu
Kodi Mulungu ankalankhula ndi anthu kudzera m’maloto?
“[Mneneri wa Mulungu] Danieli analota maloto . . . atagona pabedi lake. Pa nthawi imeneyo, analemba zimene analotazo, ndipo anafotokoza nkhani yonseyo.”—Danieli 7:1.
ZIMENE BAIBULO LIMANENA
Mulungu wakhala akuuza anthu uthenga wofunika pogwiritsa ntchito njira zosiyanasiyana. Kale iye ankauza anthu uthenga powalotetsa ngakhale kuti sankachita zimenezi kawirikawiri. Ndiponso malotowo ankakhala odziwika bwino tanthauzo lake. Mwachitsanzo, mneneri Danieli analota za zilombo zosiyanasiyana zimene zinkaimira maufumu amphamvu padziko lonse, kuyambira ufumu wa Babulo mpaka ufumu wamphamvu padziko lonse wa nthawi yathu ino. (Danieli 7:1-3, 17) Pa nthawi inanso, Mulungu analankhula ndi Yosefe wa ku Nazareti kudzera m’maloto, ndipo anamuuza kuti atenge Yesu ndi mayi ake n’kuthawira ku Iguputo. Zimenezi zinachititsa kuti Yesu asaphedwe ndi Herode yemwe anali mfumu yankhanza. Herode atamwalira, Mulungu anadziwitsanso nkhaniyi Yosefe kudzera m’maloto ndipo anamuuza kuti atenge banja lake n’kubwerera kwawo.—Mateyu 2:13-15, 19-23.
Kodi Mulungu amalankhulabe ndi anthu kudzera m’maloto masiku ano?
“Musapitirire zinthu zolembedwa.”—1 Akorinto 4:6.
ZIMENE BAIBULO LIMANENA
Maloto amene analembedwa m’Baibulo ndi mbali ya Malemba opatulika amene Mulungu akufuna kuti anthu awadziwe. Lemba la 2 Timoteyo 3:16, 17 limati: “Malemba onse anauziridwa ndi Mulungu, ndipo ndi opindulitsa pa kuphunzitsa, kudzudzula, kuwongola zinthu ndi kulangiza m’chilungamo, kuti munthu wa Mulungu akhale woyenerera bwino ndi wokonzeka mokwanira kuchita ntchito iliyonse yabwino.”
Tingati Baibulo limatithandiza kukhala ‘okonzeka mokwanira’ chifukwa limatiuza za Mulungu, makhalidwe ake, komanso zimene amafuna. Limatithandizanso kudziwa cholinga chimene Mulungu anatilengera anthufe. Koma masiku ano Mulungu sagwiritsanso ntchito maloto akafuna kupereka uthenga kwa anthu. Sitikufunika kuchita ‘kupitirira zinthu zolembedwa,’ kapena kuti zomwe zili m’Baibulo kuti tidziwe zam’tsogolo komanso cholinga cha Mulungu chokhudza anthufe. Ndipo pafupifupi aliyense akhoza kupeza Baibulo n’kuphunzira zinthu zambiri zimene Mulungu waululira anthufe, kuphatikizapo maloto amene Mulungu analotetsa anthu akale.
N’chifukwa chiyani muyenera kukhulupirira nkhani zonena za maloto ndi masomphenya zomwe zinalembedwa m’Baibulo?
“Anthu analankhula mawu ochokera kwa Mulungu motsogoleredwa ndi mzimu woyera.”—2 Petulo 1:21.
ZIMENE BAIBULO LIMANENA
Nkhani zambiri zokhudza maloto komanso masomphenya zimene zinalembedwa m’Baibulo, zinali maulosi chifukwa zinkanena za zinthu zimene zidzachitike m’tsogolo. Munthu akamawerenga Baibulo amaona kuti ena mwa maulosi amenewa anakwaniritsidwa kale. Izi zimamuthandiza kudziwa kuti anthu amene analemba Baibulo analemba zolondola. Zimenezi zimachititsa kuti azikhulupirira Baibulo. Kodi pali umboni woti nkhani zokhudza maloto komanso masomphenya zomwe zili m’Baibulo ndi zolondoladi? Inde. Tiyeni tione zokhudza masomphenya opezeka pa Danieli 8:1-7 amene analembedwa ufumu wa Babulo utatsala pang’ono kutha.
M’masomphenya a ulosi amenewa, Danieli anaona mbuzi yamphongo ikupondaponda nkhosa yamphongo. Danieli sanadziwe payekha tanthauzo la malotowa. Mngelo wa Mulungu ndi amene anamuuza kuti: “Nkhosa yamphongo ya nyanga ziwiri . . . ikuimira mfumu ya Mediya ndi mfumu ya Perisiya. Mbuzi yamphongo yaubweya wambiri ikuimira mfumu ya Girisi.” (Danieli 8:20, 21) Mbiri imasonyeza kuti ufumu wa Mediya ndi Perisiya unakhala ufumu wamphamvu padziko lonse ndipo unalowa m’malo mwa ufumu wa Babulo. Kenako patatha zaka pafupifupi 200, ufumu wa Mediya ndi Perisiya unagonjetsedwa ndi Alekizanda Wamkulu, mfumu ya Girisi. Kukwaniritsidwa kwa ulosi umenewu ndi umboni woti nkhani zonse zimene zili m’Baibulo n’zolondola. Zimenezi zimasonyeza kuti Baibulo ndi losiyana ndi mabuku ena onse achipembedzo ndipo tiyenera kulikhulupirira.


text:
GAWO 17
Yesu Ankaphunzitsa za Ufumu wa Mulungu
Yesu ankaphunzitsa ophunzira ake zinthu zambiri, komabe mfundo yaikulu inali yonena za Ufumu wa Mulungu
KODI Yesu anali ndi ntchito yotani pano padziko lapansi? Iye anati: “Ndiyenera kukalengeza uthenga wabwino wa ufumu wa Mulungu kumizinda inanso, chifukwa ndi zimene anandituma kudzachita.” (Luka 4:43) Tiyeni tione zinthu zinayi zimene Yesu anaphunzitsa zokhudza Ufumu, womwe unali mfundo yaikulu ya ulaliki wake.
1. Yesu anaikidwa kukhala Mfumu. Yesu ananena mosapita m’mbali kuti iye ndi Mesiya wolonjezedwa. (Yohane 4:25, 26) Iye anasonyezanso kuti ndi Mfumu imene mneneri Danieli anaona m’masomphenya. Yesu anauza atumwi ake kuti tsiku lina iye adzakhala “pampando wachifumu waulemerero” ndipo ophunzira akewo adzakhalanso m’mipando yachifumu. (Mateyu 19:28) Iye ananena kuti olamulira amenewa ndi “kagulu ka nkhosa” ndipo ananenanso kuti ali ndi “nkhosa zina,” zimene si zili m’gulu la olamulirawo.—Luka 12:32; Yohane 10:16.
2. Ufumu wa Mulungu udzabweretsa chilungamo chenicheni. Yesu anasonyeza kuti Ufumu umenewu udzachotsa kupanda chilungamo kumene Satana anachitira dzina la Yehova. Ufumuwo udzachita zimenezi mwa kuyeretsa dzina la Yehova Mulungu ndiponso kuchotsa zinthu zonse zimene Satana wadetsa nazo dzinali kuyambira pa nthawi imene iye anachititsa Adamu ndi Hava kuti agalukire Mulungu m’munda wa Edeni. (Mateyu 6:9, 10) Tsiku ndi tsiku Yesu ankasonyeza kuti analibe tsankho pophunzitsa amuna, akazi, anthu olemera ngakhalenso osauka. Ngakhale kuti ntchito yake yaikulu inali yophunzitsa Aisiraeli, iye anayesetsanso kuthandiza Asamariya ndiponso anthu amitundu ina. Mosiyana ndi atsogoleri azipembedzo a m’nthawi imeneyo, iye analibe tsankho ngakhale pang’ono.
3. Ufumu wa Mulungu sudzakhala mbali ya maufumu a dziko lapansili. Pa nthawi imene Yesu anali padziko lapansi, dziko la kwawo linali ndi mavuto ambiri a zandale, chifukwa linkalamulidwa ndi dziko lina. Komabe, iye anathawa pamene anthu ankafuna kumuveka ufumu kuti azichita nawo zandale. (Yohane 6:14, 15) Iye anauza munthu wina wandale kuti: “Ufumu wanga suli mbali ya dziko lino.” (Yohane 18:36) Ndipo anauzanso otsatira ake kuti: “Simuli mbali ya dzikoli.” (Yohane 15:19) Iye sanawalole kugwiritsa ntchito zida za nkhondo ngakhale pofuna kumuteteza.—Mateyu 26:51, 52.
“Yesu anayamba ulendo woyenda . . . mudzi ndi mudzi. Ulendowu unali wokalalikira ndi kulengeza uthenga wabwino wa ufumu wa Mulungu.”—Luka 8:1
4. Khristu adzakhala wolamulira wachikondi. Yesu analonjeza kuti adzatsitsimula anthu ndi kuwachepetsera mavuto. (Mateyu 11:28-30) Yesu anachitadi zimene analonjezazo chifukwa mwachikondi, anapereka malangizo othandiza pa nkhani ya kuthana ndi nkhawa, kukhala bwino ndi anthu, kuthetsa mtima wokonda kwambiri chuma ndiponso mmene tingapezere chimwemwe. (Mateyu, chaputala 5 mpaka 7) Anthu onse ankafika kwa iye momasuka chifukwa chakuti anali wachikondi. Ngakhale anthu amene anali oponderezedwa kwambiri ankakhamukira kwa iye, ali ndi chikhulupiriro kuti Yesu akawathandiza mwachifundo ndiponso mwaulemu. N’zoonekeratu kuti Yesu adzakhala Wolamulira wabwino kwambiri.
Yesu ankaphunzitsa za Ufumu wa Mulungu m’njira inanso yamphamvu kwambiri. Iye ankachita zozizwitsa zambiri. N’chifukwa chiyani ankachita zimenezo? Tiyeni tione.
Onaninso
Yesu Amaona Kuti Ufumu wa Mulungu Ndi Wofunika Kwambiri
Yesu ankakonda kuuza anthu zokhudza Ufumu wa Mulungu kuposa nkhani iliyonse chifukwa ankadziwa kuti Ufumuwu ndi wofunika kwambiri.
Kodi Ufumu wa Mulungu Udzakuchitirani Chiyani?
Zimene udzakuchitireni zikudalira zimene mukuchita panopa.
Kodi Ufumu wa Mulungu N’chiyani?
Anthu ambiri amalidziwa Pemphero la Ambuye. Koma kodi mawu akuti, “Ufumu wanu udze” amatanthauza chiyani?


text:
ZIMENE ACHINYAMATA AMADZIFUNSA
Kodi Ndiyenera Kudziwa Zotani Zokhudza Nkhanza za Kugonana?
—Gawo 2: Zimene Mungachite Ngati Munachitidwapo Nkhanza Zotere
Kuthana ndi vuto lodziimba mlandu
Anthu ambiri amene anachitidwapo nkhanza zokhudza kugonana amachita manyazi kwambiri akaganizira zimene zinawachitikirazo. Nthawi zina amaona kuti vuto linali iwowo kuti zimenezi ziwachitikire. Chitsanzo pa nkhaniyi ndi mtsikana wina wazaka 19 dzina lake Karen, yemwe anachitidwa nkhanza zokhudza kugonana ali ndi zaka zapakati pa 6 ndi 13. Iye ananena kuti: “Vuto lalikulu limene ndikulimbana nalo ndi kudziimba mlandu. Pena ndimaganiza kuti ineyo ndi amene ndinachititsa kuti ndichitidwe nkhanzazi.”
Ngati inunso mumaganiza choncho, ganizirani mfundo zotsatirazi:
Matupi komanso maganizo a ana amakhala kuti sanafike polakalaka zogonana. Iwo sadziwa chifukwa chake anthu amagonana, choncho amakhala kuti alibe nazo ntchito. Izi zikusonyeza kuti mwana akachitidwa nkhanza zokhudza kugonana, vuto silikhala mwanayo.
Ana amakhulupilira kwambiri akuluakulu ndipo samadziwa ngati winawake akuwanyengerera. Izi zingapangitse kuti achitidwe nkhanza zokhudza kugonana. Buku lina linanena kuti: “Anthu amene amakonda kugonana ndi ana amachitira anawo zinthu zabwino pofuna kuwanyengerera ndipo ana sangazindikire zimenezi.”—The Right to Innocence.
Mwana akhoza kukhala ndi chilakolako chogonana pa nthawi imene akuchitidwa nkhanza zokhudza kugonana. Ngati zimenezi zinakuchitikirani pa nthawi imene munkachitidwa nkhanza, musadandaule chifukwa mwachibadwa munthu amalakalaka kugonana akagwiridwa malo osayenera. Sizikusonyenza kuti inuyo munkafuna kuti zimenezi zikuchitikireni.
Yesani izi: Ganizirani mwana amene panopa ali ndi zaka zofanana ndi zimene munali nazo pa nthawi imene munachitidwa nkhanzazi. Ndiyeno dzifunseni kuti, ‘Mwanayu atachitidwa nkhanza zokhudza kugonana panopa, kodi chingakhale chilungamo kunena kuti wapangitsa ndi iyeyu?’
Karen anaganizira mfundo imeneyi pa nthawi imene ankagwira ntchito yosamalira ana atatu. Mwana wina anali wazaka pafupifupi 6 ndipo ndi zaka zimene anali nazo pa nthawi imene anayamba kuchitidwa nkhanza zokhudza kugonana. Karen ananena kuti, “Ndinaona kuti mwana wotere sangadziteteze kuti asachitidwe nkhanza zokhudza kugonana. Izi zinandithandiza kuzindikira kuti nanenso sindikanatha kudziteteza pa nthawiyo chifukwa ndinali mwana.”
Dziwani izi: Munthu amene anakuchitani nkhanza zokhudza kugonanayo ndi amene analakwitsa. Baibulo limati: “Zoipa za munthu woipa zidzakhala pamutu pa woipayo.”—Ezekieli 18:20.
Ubwino wouza munthu wina zomwe zinakuchitikirani
Kukambirana zokhudza nkhanza zomwe zinakuchitikirani ndi munthu wina wamkulu amene mumamudalira kungakuthandizeni kwambiri. Baibulo limati: “Bwenzi lenileni limakukonda nthawi zonse, ndipo bwenzilo ndi m’bale amene anabadwira kuti akuthandize pakagwa mavuto.”—Miyambo 17:17.
Mwina mumaopa kuuza munthu wina za nkhaniyo poganiza kuti zingakupwetekeni kwambiri komanso zingakuchititseni manyazi. Zimene zingakhale zomveka ndithu. Koma dziwani kuti kusauza munthu wina wake kungapangitsenso kuti musathandizidwe.
Mtsikana wina wazaka 23 dzina lake Janet, anazindikira kuti kuuza ena za nkhanza zomwe zinamuchitikira kunamuthandiza kwambiri. Iye anati: “Ndili mwana kwambiri, munthu wina amene ndinkadziwana naye komanso kumukhulupirira anandigwiririra. Sindinauze aliyense zimenezi kwa zaka zambiri. Koma kenako ndinauza mayi anga ndipo ndinamva bwino ngati ndatula katundu wolemera kwambiri.”
Janet amati akaganizira zimene zinamuchitikirazo, amamvetsa chifukwa chake ena zingawavute kunena zimene zinawachitikira. Iye ananena kuti: “Zimakhala zochititsa manyazi kuuza anthu kuti unachitidwa nkhanza zokhudza kugonana. Koma ineyo ndinaona kuti sindinkasangalala chifukwa chakuti sindinanene mwamsanga zimene zinandichitikirazo. Zikanakhala bwino ndikananena zimenezi kalekale m’malo momangozisunga mumtima.”
‘Nthawi yochira’
Munthu akachitidwa nkhanza zokhudza kugonana akhoza kuyamba kudziona mosayenera. Mwachitsanzo, akhoza kumadziona kuti alibenso tsogolo, ndi wopanda ntchito kapena kuti analengedwa kuti anthu ena azikhutilitsira zilakolako zawo zokhudza kugonana. Ngati munachitidwa nkhanza zotere, dziwani kuti inoyo ndi ‘nthawi yochira.’ (Mlaliki 3:3) Kodi n’chiyani chomwe chingakuthandizeni kuchira?
Kuphunzira Baibulo. M’Baibulo muli maganizo a Mulungu omwe ndi ‘amphamvu . . . ndipo amatha kugwetsa zinthu zozikika molimba,’ monga maganizo odziona ngati ndinu wosafunika. (2 Akorinto 10:4, 5) Mwachitsanzo, werengani komanso ganizirani malemba otsatirawa: Yesaya 41:10; Yeremiya 31:3; Malaki 3:16, 17; Luka 12:6, 7; 1 Yohane 3:19, 20.
Kupemphera. Mukayamba kudziimba mlandu kapena kuganiza kuti ndinu wosafunika, ‘muzimutulira Yehova nkhawa zanu.’ (Salimo 55:22) Mukatero Yehova adzakuthandizani.
Kuuza akulu a mumpingo. Akulu amenewa anaphunzitsidwa bwino moti amakhala “ngati malo obisalirapo mphepo ndi malo ousapo mvula yamkuntho.” (Yesaya 32:2) Mutawauza, angakuthandizeni kuti muzidziona kuti ndinu wofunika komanso kuti muzisangalala ndi moyo m’malo momangodziimba mlandu.
Kucheza ndi anthu abwino. Muziona mmene anthu omwe amatsatira mfundo za m’Baibulo amachitira zinthu ndi ena. Zimenezi zidzakuthandizani kuzindikira kuti si anthu onse omwe amachita zinthu zosonyeza ngati amakonda ena koma kwenikweni akufuna kukwaniritsa zolinga zawo zoipa.
Mwachitsanzo mtsikana wina dzina lake Tanya anazindikira kuti mfundo imeneyi ndi yoona. Kuyambira ali wamng’ono, amuna ambiri ankamuchita nkhanza zokhudza kugonana. Iye anati: “Amuna amene ndinkawakhulupirira kwambiri ndi amene ankandichitira nkhanza zokhudza kugonana.” Koma patapita nthawi, Tanya anazindikira kuti pali amuna ena amene amakukondadi kuchokera pansi pa mtima. Kodi iye anazindikira bwanji zimenezi?
Nthawi ina ankacheza kwambiri ndi banja lina lomwe linali chitsanzo chabwino pa nkhani yotsatira mfundo za m’Baibulo. Zimenezi zinamuthandiza kuzindikira kuti amuna ena ndi abwino. Iye anati: “Zimene bambo a m’banjali ankachita zinandithandiza kuona kuti si amuna onse omwe ndi ankhanza. Bambowo ankateteza akazi awo, ndipo zimenezi ndi zimene Yehova amafuna.” *—Aefeso 5:28, 29.
^ ndime 27 Mungachite bwino kukaonana ndi dokotala ngati mukudwala matenda a maganizo, simufuna kudya, mumadzivulaza, mumagwiritsira ntchito mankhwala osokoneza bongo, mumavutika kugona kapenanso ngati mumalakalaka mutangodzipha.


text:
Lilongwe
Lilongwe ndi boma lina la dziko la Malaŵi.
Contents
Lilongwe[edit | edit source]
Lilongwe, ndi mzinda omwe umazeka m'dziko la Malaŵi ndipo uli ndi anthu Pafupi fupi 1,600,000 ndipo ndi kapitolo ya dziko la Malaŵi. Mzinda wa Lilongwe umapezeka m'dera la pakati m'dziko la Malaŵi,ndipo udakhala pa Mstinge wawuku wa Lilongwe, pafupi ndi malile a Malaŵi ndi Mozambique ndi Zambia. Mseu wawukulu wa M1 umadutsa pakatikati pa mzindau,ndipo msewu uwu ndi wawukulu m'dziko lonse la Malaŵi.
Mbiri[edit | edit source]
Mzindawu udayamba moyo wake ngati mudzi wawun'gono chabe mphepete mwa mstinge wawukulu wa Lilongwe,pomwe udatengedawa ndi atsamunda a ku Mangalande,omwe udakhazikitsidwa ngati likulu lawoBritish colonial administrative centre. Nthawi yomwe izi zidachitika koyambilila kwa zaka za 1900. Chifuka chakuti mzindawu umapezeka pa njira yochoka ku mpoto ndi kulowela ku m'mwela kwa dziko la malawi,ndiponso pa mseu wopita ku Northen Rhodesia (tsopano Zambia),mzinda wa Lilongwe udakhala mzinda wawukulu zedi ku Malawi. Mu chaka cha 1974, Kapitolo ya dziko la Malawi idasunthidwa ku choka ku Zomba kupita ku boma la lilongwe. Ngakhale mzinda wa Lilongwe ndi kapitolo ya dziko la Malawi,ntchito za mbiri za chuma ndi malonda zi machitika mu mzinda wawukulu mu dziko lonse la Malawi,Blantyre (the commercial capital of Malawi. Mu nthawi za posachedwa pompa, Paliyamenti idasamutsidwa kuchoka ku Zomba ndipo ndikukhazikitsidwa mu mzinda wa Lilongwe. Izi adapanga ndi mtogoleri yemwe akulamla dziko la Malawi panopo, Dr Bingu WaMuntharika, ndipo mamembala a paliyamentiyi amayenera kukhala ku Lilongwe,kwa nthawi yomwe paliyamenti ikukumana. Tsopano Lilongwe ndi pakati kati pa za ndale,pamene Blantyre ndi pakati kati pa za malonda.
Chiwerengero cha anthu (Demographics)[edit | edit source]
Za Mzindawu[edit | edit source]
Anthu ambiri ochoka ku mayikao a ku ulaya,South Africa ndi anthu akunja,ogwira ntchito kunja amakhala ku Lilongwe, ndiponso kuli ma NGOs ngati (Care International, Plan International, Concern Worldwide, , Population Services International, The UNC Project, World Camp, Baylor International AIDS Initiative, Baobab Health Partnership, WaterAID), ma gulu ena ochoka kunja ngati (Peace Corps, USAID, DFID,UNICEF, UNHCR, UNFAO, WFP), ndipo makampani ochoka kunja, makamaka opanga nchito zokhudzana ndi za fodya, amapezekanso Lilongwe. Ndipo pa chifukwa chimenechi,alendo ambiri ochoka ku mayiko akunja adzapeza kuti mzinda wa Lilongwe ndi wamsangala,ndipo wokondweresta kukhalamo. Mzinda wa Liongwe uli ndi ma shopu ambili a coffee,modyeramo,mabala,malo achisangalalo, ndi casino amapezekanso mu mzinda wa Lilongwe. lilongwe ndi Mzinda omwe uli ndi zipangizo zosiyanasiyana, pakuti munthu utha kupanga chilichonse chomwe ungapange mu mizinda ya kunja ngati Johhanesburg,Pretoria,Newyork, kapenanso London. Moyo ku Lilongwe ndi wapamwamba ndipo wopambana.
Koma chinthu chosakhala bwino ndi chakuti,anthu ambiri omwe amakhala ku Lilongweku ama khala moyo wovutika chifukwa chosowa ndalama,ndi nchito. Chiwerengero cha anthu ku Lilongwe chakula zedi pa chifukwa chakuti anthu ambiri aku mudzi (kuwonjezera ana a masiye) amapita ku Lilongwe pakufuna moyo wamtauni. Anthuwa amafunanso ntchito (zomwe nthawi zambiri sizimapezeka,ndipo amapezeka kuti akungokhala), ndikuyamba mabizinesi awo ang'ono ang'ono. Ngakhale pali kusiyana kwakukulu chonchi pakati pa anthu okhala mu mznda wa Lilongwe,anthuwa amakhala mwamtendere.
Nthawi yamvula ndi kuchoka miyezi ya November ndi April, ndipo nthawi imeneyi ku Lilongwe kumakhala kotentha,kwamatope ndipo ko biriwira kopambana. Miyezi ya June mpaka August kumakhakla kukuzizira zedi (mpkana ma digili okwana 6 nthawizina). Nthawi ya September mpaka October ndiyotentha.
Lilongwe ndi malo omwe akhudzidwanso ndi matenda a HIV/AIDS ku Malawi. Mpakana anthu okwana 20% okhala mkatikati mwa mzindawu ali ndi HIV (kachilombo koyambitsa matenda a AIDS).Chomvesta chisoni ndi chakuti NAC inapereka lipoti la kuti anthu omwe akufa kwambiri ndi matendawa ndi anthu ofunika ngati aphunzitsi,anthu omwe amgwra ntchito ku unduna wa za ulimi,asilikali ndi apolisi [1].Chinthu Chinanso chomwe chikuwononga mzinda waLilongwe ndi kudulidwa kwa mitengo ya chilengedwe. Pali chiopsenzo chakuti pofika chaka cha 2015 anthu a m'midzi yozungulira Lilongwe adzakhala opandilatu mitengo ya nkhuni. Mavuto awa akukhudzana kwambili ndi kukukala kopitirira muyeso kwa chiwerengero cha anthu mu mzindawu.
Climate[edit | edit source]
Pa Zambiri za nyengo ya ku Malawi,chitani click apa www.bbc.com/weather [2].


text:
NKHANI YA PACHIKUTO | KODI MUMATANI MUKAKUMANA NDI MAVUTO?
Kodi Mumatani Mukakumana ndi Mavuto?
ANTHU ambiri amakonda kunena kuti, Pendapenda si kugwa. Choncho tisamataye mtima ngati penapake sizikutiyendera bwino. Masiku ano aliyense amakumana ndi mavuto. Koma chofunika n’kuvomereza mavutowo kenako n’kuona zimene tingakwanitse kuchita. N’zoona kuti mavuto ena akhoza kusintha koma kusintha kwenikweni kudzachitika m’dziko latsopano.
Baibulo limasonyeza kuti ikubwera nthawi pamene moyo wathu uzidzayenda bwinobwino. Tidzatha kuchita zonse zimene tikufuna popanda mavuto, kupanikizika kapena kukhumudwa. (Yesaya 65:21, 22) Baibulo limati umenewu udzakhala “moyo weniweniwo.”—1 Timoteyo 6:19.
“Iwo adzamanga nyumba n’kukhalamo. Adzabzala minda ya mpesa n’kudya zipatso zake. Sadzamanga wina n’kukhalamo. Sadzabzala wina n’kudya. Pakuti masiku a anthu anga adzakhala ngati masiku a mtengo, ndipo anthu anga osankhidwa mwapadera adzapindula mokwanira ndi ntchito ya manja awo.”—Yesaya 65:21, 22.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
14 Pa nthawi imeneyo, Abiya mwana wamwamuna wa Yerobowamu anadwala.+
2 Choncho Yerobowamu anauza mkazi wake kuti: “Nyamuka, udzisinthe+ kuti anthu asadziwe kuti ndiwe mkazi wa Yerobowamu ndipo upite ku Silo. Kumeneko n’kumene kuli mneneri Ahiya.+ Ameneyo ndiye anandiuza kuti ndidzakhala mfumu ya anthuwa.+
3 Utenge mitanda 10 ya mkate,+ makeke, ndi botolo+ la uchi, ndipo ukafike kwa iyeyo.+ Iye ndiye akakuuze zimene zichitikire mnyamatayu.”+
4 Mkazi wa Yerobowamu anachitadi zimenezo. Choncho ananyamuka kupita ku Silo+ n’kukafika kunyumba kwa Ahiya. Ahiyayo sankatha kuona chifukwa maso ake anachita khungu ndi ukalamba.+
5 Yehova anali atauza Ahiya kuti: “Kukubwera mkazi wa Yerobowamu kudzakufunsa za mwana wake, chifukwa mwanayo akudwala. Umuuze zakutizakuti. Zomwe zichitike n’zakuti, akangofika adzisintha kuti asadziwike.”+
6 Choncho Ahiya atangomva phokoso la mapazi a mkazi wa Yerobowamu pamene anali kulowa pakhomo, anayamba kulankhula kuti: “Lowa mkazi wa Yerobowamu.+ N’chifukwa chiyani ukudzisintha kuti usadziwike pamene ine ndatumidwa kwa iwe ndi uthenga wopweteka?
7 Pita, kauze Yerobowamu kuti, ‘Yehova Mulungu wa Isiraeli wanena kuti: “Ine ndinakukweza pakati pa anthu ako, kuti ndikuike kukhala mtsogoleri wa anthu anga Aisiraeli,+
8 ndipo ndinang’amba+ ufumuwo kuuchotsa kunyumba ya Davide ndi kuupereka kwa iwe, koma iwe sunakhale ngati Davide mtumiki wanga. Iyeyo anasunga malamulo anga ndi kunditsatira ndi mtima wake wonse mwa kuchita zinthu zoyenera zokhazokha m’maso mwanga.+
9 Koma iweyo unayamba kuchita zinthu zoipa kwambiri kuposa onse amene anakhalapo iwe usanakhale. Unadzipangiranso mulungu wina+ ndi zifaniziro zopangidwa ndi zitsulo zosungunula+ kuti undikwiyitse,+ ndipo wandikankhira ineyo kumbuyo kwako.+
10 Pa chifukwa chimenechi, ndibweretsa tsoka panyumba ya Yerobowamu. Ndithu ndidzapha munthu aliyense wokodzera khoma+ wa m’nyumba ya Yerobowamu, ngakhale anthu onyozeka ndi opanda pake mu Isiraeli.+ Komanso ndidzaseseratu nyumba ya Yerobowamu,+ monga momwe munthu amasesera ndowe mpaka atakazitaya.+
11 Munthu wa m’banja la Yerobowamu wofera mumzinda, agalu adzamudya,+ ndipo wofera kuthengo, mbalame zam’mlengalenga zidzamudya,+ chifukwa choti Yehova wanena.”’
12 “Iweyo nyamuka pita kunyumba kwako. Mapazi ako akakangolowa mumzinda, mwanayo akamwalira ndithu.
13 Ndipo Aisiraeli onse akamulira+ ndi kumuika m’manda. Iwo akamulira popeza m’banja lonse la Yerobowamu, uyu yekha ndiye adzaikidwe m’manda chifukwa chakuti Yehova Mulungu wa Isiraeli, wapeza chinachake chabwino mwa yekhayu m’nyumba yonse ya Yerobowamu.+
14 Yehova adzaika yekha mfumu+ ina yolamulira Isiraeli, yomwe idzafafanize nyumba ya Yerobowamu tsiku limenelo, ndipo ngati atafuna akhoza kuchita zimenezi pompano.+
15 Yehova adzawonongadi Isiraeli, ndipo zidzakhala ngati mmene bango limagwedezekera m’madzi,+ ndiponso adzazuladi+ Aisiraeli, kuwachotsa padziko labwinoli+ limene anapatsa makolo awo. Ndiyeno adzawabalalitsira+ kutsidya lina la Mtsinje,+ popeza iwo anapanga mizati yawo yopatulika,+ n’kukwiyitsa+ nayo Yehova.
16 Iye adzasiya Isiraeli+ chifukwa cha machimo amene Yerobowamu anachita, ndiponso amene anachimwitsa nawo Isiraeli.”+
17 Atamva zimenezi, mkazi wa Yerobowamu ananyamuka n’kumapita ndipo anafika ku Tiriza.+ Atangofika pakhomo la nyumba yawo, mnyamatayo anamwalira.
18 Choncho anamuika m’manda ndipo Aisiraeli onse anamulira, mogwirizana ndi mawu a Yehova amene analankhula kudzera mwa mtumiki wake, mneneri Ahiya.
19 Nkhani zina zokhudza Yerobowamu, momwe anamenyera nkhondo+ ndi momwe analamulirira, zinalembedwa m’buku+ la zochitika za m’masiku a mafumu a Isiraeli.
20 Yerobowamu analamulira zaka 22, kenako anagona pamodzi ndi makolo ake,+ ndipo Nadabu+ mwana wake anayamba kulamulira m’malo mwake.
21 Rehobowamu+ mwana wa Solomo anali atakhala mfumu ku Yuda. Rehobowamu anali ndi zaka 41 pamene anayamba kulamulira, ndipo kwa zaka 17 analamulira ku Yerusalemu, mzinda+ umene Yehova anasankha pakati pa mafuko onse+ a Isiraeli kuti aike dzina lake kumeneko.+ Mayi ake dzina lawo linali Naama Muamoni.+
22 Ayuda anapitiriza kuchita zoipa m’maso mwa Yehova,+ moti anamuchititsa+ nsanje kuposa mmene makolo awo anamuchititsira nsanje ndi machimo awo onse amene makolowo anachita.+
23 Ndipo nawonso anapitiriza kudzimangira malo okwezeka,+ zipilala zopatulika,+ ndi mizati yopatulika+ pamwamba pa phiri lililonse lalitali,+ ndiponso pansi pa mtengo uliwonse waukulu wa masamba obiriwira.+
24 Ngakhalenso mahule aamuna a pakachisi ankapezeka m’dzikomo.+ Anthuwo anachita zinthu zonse zonyansa zimene inkachita mitundu imene Yehova anaithamangitsa pamaso pa ana a Isiraeli.+
25 Ndiyeno m’chaka chachisanu cha Mfumu Rehobowamu, Sisaki+ mfumu ya Iguputo anaukira Yerusalemu.
26 Iye anatenga chuma cha m’nyumba ya Yehova ndi chuma cha m’nyumba ya mfumu.+ Anatenga chilichonse+ kuphatikizapo zishango zonse zagolide zimene Solomo anapanga.+
27 Choncho Mfumu Rehobowamu inapanga zishango zamkuwa m’malomwake, ndipo inazipereka kwa akulu a asilikali othamanga,+ omwe anali alonda a pakhomo la nyumba ya mfumu, kuti aziziyang’anira.+
28 Nthawi iliyonse imene mfumuyo ikupita kunyumba ya Yehova, asilikali othamangawo ankanyamula zishangozo, ndipo kenako ankazibwezera kuchipinda cha alonda.+
29 Nkhani zina zokhudza Rehobowamu ndi zonse zimene anachita, zinalembedwa m’buku+ la zochitika za m’nthawi ya mafumu a Yuda.
30 Ndipo nkhondo inkachitika nthawi zonse pakati pa Rehobowamu ndi Yerobowamu.+
31 Pomalizira pake, Rehobowamu anagona ndi makolo ake ndipo anaikidwa m’manda pamodzi ndi makolo ake mu Mzinda wa Davide.+ Mayi ake dzina lawo linali Naama Muamoni.+ Kenako Abiyamu+ mwana wa Rehobowamu anayamba kulamulira m’malo mwake.
Patsani ena
Patsani ena
1 Mafumu 14
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=14&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D14%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MFUNDO ZOTHANDIZA MABANJA | KULERA ANA
Khazikitsani Malamulo oti Mwana Wanu Azitsatira
ZOMWE ZIMACHITIKA
Mwana wanu amaona kuti mumakhazikitsa malamulo ovuta kwambiri kutsatira. Pomwe inuyo mumaona kuti mukapanda kutero ndiye kuti mwanayo alowa m’mavuto.
Sikulakwa kukhazikitsa malamulo oti mwana wanu azitsatira. Komabe ngati iye amaona kuti malamulo anu ndi ovuta kutsatira, fufuzani kuti mudziwe chomwe chimachititsa kuti aziona choncho.
ZOMWE ZIMACHITITSA
Zimene ena amakhulupirira: Mwana aliyense akafika pamsinkhu wachinyamata, amakhala wosamvera malamulo ndipo zimenezi n’zosapeweka.
Zoona zake: Ngati makolo akhazikitsa malamulo omveka bwino n’kukambirana bwino ndi mwana wawo, mwanayo amakhala womvera.
Pali zinthu zambiri zomwe zingachititse mwana kukhala wosamvera, koma nthawi zambiri ana samvera makolo awo chifukwa chakuti makolowo safuna kumva maganizo a ana awo komanso chifukwa chakuti makolowo saganizira msinkhu wa anawo pokhazikitsa malamulo.
Kusafuna kumva maganizo a ana. Makolo akamangokhazikitsa malamulo koma osafuna kukambirana kapena kusintha zinthu zina, ana amayamba kuona kuti malamulowo ndi otopetsa. M’malo moti mwana wanu aziona malamulowo ngati nekilesi yomwe ingachititse kuti azioneka bwino, akhoza kuyamba kumaona malamulowo ngati tcheni chomangira galu. Ndiye ngati mwanayo atamaona kuti malamulo anu ndi otopetsa, angamanamizire kuwatsatira koma kwinaku akuchita zosemphana ndi malamulo amene inuyo munakhazikitsa.
Kusaganizira msinkhu wa ana. Makolo akamapatsa ana awo malamulo ayenera kuganizira msinkhu wa anawo. Mwachitsanzo, nthawi zambiri makolo akapatsa mwana wamng’ono malamulo, mwanayo amangomvera ndipo safunsa kalikonse. Koma achinyamata asanatsatire malamulo enaake, amafuna aone kaye ngati malamulowo aperekedwa pa zifukwa zabwino. Zili choncho chifukwa choti akamakula amayamba kuganiza mwauchikulire ndipo amadziwa kuti m’zaka zochepa m’tsogolomu azidzakhala paokha n’kumasankha okha zochita. Choncho ndi bwino kuti aphunzire kusankha zinthu mwanzeru adakali ndi makolo awo.
Ndiye kodi mungatani ngati mwana wanu wachinyamata akuoneka kuti sakumvetsa malamulo anu ndipo akuona ngati ndi ovuta kuwatsatira?
ZIMENE MUNGACHITE
Choyamba, muyenera kukumbukira kuti ana amafuna kudziwa zimene ayenera kuchita ndi zimene sayenera kuchita. Choncho mukakhazikitsa malamulo muzionetsetsa kuti mwana wanu akuwamvetsa bwino. Buku lina linanena kuti: “Achinyamata amakhala omvera akapatsidwa malamulo omveka bwino komanso akadziwa kuti makolo awo akuwayang’anira kuti aone ngati akutsatira malamulowo.” (Letting Go With Love and Confidence) Koma makolo akamangolekerera ana awo kuti azichita zomwe akufuna, anawo amaona ngati makolowo alibe nawo chidwi ndipo zimenezi zingachititse kuti asamamverenso makolowo.—Lemba lothandiza: Miyambo 29:15.
Ndiye kodi mungachite bwanji zimenezi? M’pempheni mwana wanu kuti anene mmene amaonera malamulo amene munakhazikitsa. Mwachitsanzo, mufunseni maganizo ake pa nkhani ya nthawi imene munamuuza kuti azikhala atafika pakhomo. Mumvetsereni mosamala akamafotokoza maganizo ake. Mwana wanu akaona kuti mukumumvetsera komanso kumudera nkhawa, amamvera mwamsanga zimene mwamuuza ngakhale atakhala kuti sakugwirizana nazo.—Lemba lothandiza: Yakobo 1:19.
Komano musanasankhe zochita muyenera kukumbukira kuti achinyamata amafuna ufulu wambiri pomwe makolonu mwina mungaone kuti achinyamatawo safunikira kupatsidwa ufulu wambiri. Choncho musanasankhe zochita muziganizira zimene mwana wanu akufuna. Muyenera kuonanso ngati mwana wanu amachita zinthu mwauchikulire. Komanso ndi bwino kusintha ngati mwaona kuti n’zofunika kutero.—Lemba lothandiza: Genesis 19:17-22.
Kuwonjezera pa kumvetsera maganizo a mwana wanu, muyeneranso kumuuza maganizo anu. Zimenezi zingamuthandize kudziwa kuti nthawi zonse asamangoganizira zofuna zake koma aziganiziranso zofuna za ena.—Lemba lothandiza: 1 Akorinto 10:24.
Pamapeto pake, khazikitsani malamulo oti mwana wanu aziyendera ndipo muuzeni zifukwa zomwe mwawakhazikitsira. Ngakhale atakhala kuti sakugwirizana ndi malamulo omwe mwakhazikitsa, mwana wanu anganyadire kuti ali ndi makolo omwe amamva maganizo ake. Ndipotu muzikumbukira kuti pamene wachinyamata adakali pakhomo amakhala akuphunzira zinthu zambiri zomwe zidzamuthandize akadzakula.—Lemba lothandiza: Miyambo 22:6.
Onaninso
Kodi Mungatani Kuti Musamakangane ndi Mwana Wanu?
Mwana wanu akulimbana ndi kuti apeze mfundo zimene aziyendera pa moyo wake ndipo zimenezi zingatheke ngati inuyo mutamamulola kufotokoza maganizo ake. Kodi mungamuthandize bwanji?
Zimene Mungachite Pophunzitsa Mwana Wanu
Muyenera kuthandiza ana kumvetsa malamulo anu komanso zifukwa zimene mumawalangira.


text:
MUTU 59
Kodi Mwana wa Munthu Ndi Ndani?
MATEYU 16:13-27 MALIKO 8:22-38 LUKA 9:18-26
YESU ANACHIRITSA MUNTHU WAKHUNGU
PETULO ANALANDIRA MAKIYI A UFUMU
YESU ANANENERATU ZA IMFA NDI KUUKITSIDWA KWAKE
Yesu ndi ophunzira ake anafika ku Betsaida. Ali kumeneko anthu anamubweretsera munthu wakhungu ndipo anamupempha kuti amukhudze kuti ayambe kuona.
Yesu anagwira dzanja la munthuyo n’kupita naye kunja kwa mudziwo. Atamulavulira m’maso anamufunsa kuti: “Kodi ukuona chilichonse?” Munthuyo anayankha kuti: “Ndikuona anthu, chifukwa ndikuona zinthu zooneka ngati mitengo, koma zikuyendayenda.” (Maliko 8:23, 24) Yesu anamugwira m’maso ndipo munthuyo anayamba kuona. Kenako anamuuza kuti azipita kwawo n’kumulamula kuti asalowenso m’mudziwo.
Ndiyeno Yesu ndi ophunzira ake analowera kumpoto m’dera la Kaisareya wa Filipi. Derali linali lokwera ndipo ulendowo unali wautali makilomita pafupifupi 40. Munthu akakhala m’derali ankatha kuona phiri la Herimoni lomwe linali kumpoto chakum’mawa. Pamwamba pa phirili pankagwa chipale chofewa kapena kuti sinoo. Ndipo ulendo wopita ku Kaisareya uyenera kuti unkatenga masiku angapo.
Ali pa ulendowu Yesu anapita kumalo a yekha kuti akapemphere. Pa nthawiyi n’kuti kutatsala miyezi 9 kapena 10 kuti aphedwe koma Yesu ankadera nkhawa kwambiri ophunzira ake. Ophunzira ambiri anali atasiya kuyenda naye ndipo ena anali atakhumudwa kapena atasokonezeka maganizo. Iwo sankamvetsa kuti n’chifukwa chiyani Yesu anakana kuti anthu amuveke ufumu kapena mwina sankamvetsa chifukwa chimene Yesu sanachitire zizindikiro kuti anthu amudziwe kuti iye ndi ndani.
Ophunzirawo atafika pamalo pamene Yesu ankapemphera, anawafunsa kuti: “Kodi anthu akumanena kuti Mwana wa munthu ndani?” Iwo anayankha kuti: “Ena akumanena kuti Yohane M’batizi, ena akumati Eliya, koma ena akuti Yeremiya kapena mmodzi wa aneneri.” Anthu ankaganiza kuti mwina Yesu ndi mmodzi mwa anthu amenewa ndipo wauka kwa akufa. Pofuna kudziwa maganizo a ophunzira akewo Yesu anawafunsa kuti: “Nanga inuyo mumati ndine ndani?” Petulo anayankha mwamsanga kuti: “Ndinu Khristu, Mwana wa Mulungu wamoyo.”—Mateyu 16:13-16.
Yesu ananena kuti Petulo anali wodala chifukwa Mulungu ndi amene anamuululira zimenezi. Ananenanso kuti: “Ndikukuuza kuti, Iwe ndiwe Petulo, ndipo pathanthwe ili ndidzamangapo mpingo wanga. Zipata za Manda sizidzaugonjetsa.” Ponena mawu amenewa Yesu ankatanthauza kuti iyeyo adzayambitsa mpingo ndipo anthu omwe adzakhale mumpingomo sadzakhala m’manda mpaka kalekale ngati atakhala okhulupirika pa nthawi imene ali ndi moyo. Analonjezanso Petulo kuti: “Ine ndidzakupatsa makiyi a ufumu wakumwamba.”—Mateyu 16:18, 19.
Sikuti Yesu ponena mawu amenewa anapatsa Petulo malo apamwamba kuposa atumwi enawo kapena kuti anakhala maziko a mpingo. Yesu ndiye anali Thanthwe limene panamangidwa mpingo. (1 Akorinto 3:11; Aefeso 2:20) Koma Petulo ankayembekezera kupatsidwa makiyi atatu. Iye anapatsidwa makiyi otsegulira magulu a anthu mwayi woti alowe mu Ufumu wakumwamba.
Petulo anagwiritsa ntchito kiyi woyamba pa Pentekosite wa mu 33 C.E., posonyeza Ayuda olapa komanso anthu otembenukira kuchiyuda zimene akanachita kuti apulumuke. Anagwiritsa ntchito kiyi wachiwiri pothandiza Asamariya kuti nawonso akhale ndi mwayi wolowa mu Ufumu wa Mulungu. Kenako, mu 36 C.E., Petulo anagwiritsa ntchito kiyi wachitatu pothandiza anthu omwe sanali Ayuda komanso osadulidwa kuti alowe mu Ufumuwu. Pa nthawiyi Petulo anathandiza Koneliyo ndi anthu ena.—Machitidwe 2:37, 38; 8:14-17; 10:44-48.
Kenako Yesu ananeneratu za mavuto komanso za imfa yake zimene ankayembekezera kukumana nazo ku Yerusalemu ndipo atumwi ake anavutika maganizo atamva zimenezi. Chifukwa chosamvetsa kuti Yesu adzaukitsidwa n’kukhalanso ndi moyo kumwamba, Petulo anatengera Yesu pambali n’kumudzudzula. Iye anati: “Dzikomereni mtima Ambuye. Musalole kuti zimenezi zikuchitikireni ngakhale pang’ono.” Koma Yesu anatembenuka n’kumuuza kuti: “Pita kumbuyo kwanga, Satana! Ndiwe chopunthwitsa kwa ine, chifukwa zimene umaganiza si maganizo a Mulungu, koma maganizo a anthu.”—Mateyu 16:22, 23.
Ndiyeno Yesu anaitana anthu ena kuwonjezera pa atumwi ake aja ndipo anafotokoza kuti sizidzakhala zophweka kuti munthu akhale wotsatira wake. Iye anati: “Ngati munthu akufuna kunditsatira, adzikane yekha ndi kunyamula mtengo wake wozunzikirapo, ndi kunditsatira mosalekeza. Pakuti aliyense wofuna kupulumutsa moyo wake adzautaya. Koma aliyense wotaya moyo wake chifukwa cha ine ndi uthenga wabwino, adzaupulumutsa.”—Maliko 8:34, 35.
Choncho kuti azikondedwa ndi Yesu, otsatira akewo ayenera kukhala olimba mtima komanso odzipereka kwambiri. Yesu ananena kuti: “Aliyense wochita manyazi ndi ine, komanso ndi mawu anga mu m’badwo wachigololo ndi wochimwa uno, Mwana wa munthu adzachitanso naye manyazi akadzafika mu ulemerero wa Atate wake limodzi ndi angelo oyera.” (Maliko 8:38) Choncho Yesu akadzabwera “adzapatsa aliyense mphoto malinga ndi makhalidwe ake.”—Mateyu 16:27.


text:
“Tiwonjezereni Chikhulupiriro”
“Limbitsani chikhulupiriro changa.”—MALIKO 9:24.
NYIMBO: 81, 135
1. Kodi kukhala ndi chikhulupiriro n’kofunika bwanji? (Onani chithunzi pamwambapa.)
MWINA munayamba mwadzifunsapo kuti, ‘Kodi Yehova amaona kuti ineyo ndi woyenera kupulumuka chisautso chachikulu n’kulowa m’dziko latsopano?’ Pali zinthu zambiri zimene tiyenera kuchita kuti tidzapulumuke. Chinthu china chofunika kwambiri n’chimene Paulo ananena pa Aheberi 11:6. Iye anati: “Popanda chikhulupiriro n’zosatheka kukondweretsa Mulungu.” Ena angaganize kuti kukhala ndi chikhulupiriro n’kosavuta, koma pa 2 Atesalonika 3:2 timawerenga kuti: “Chikhulupiriro sichikhala ndi anthu onse.” Malemba awiriwa akusonyeza kuti tiyenera kuyesetsa kukhala ndi chikhulupiriro cholimba.
2, 3. (a) Kodi Petulo anasonyeza bwanji kuti chikhulupiriro n’chofunika kwambiri? (b) Kodi tikambirana mafunso ati?
2 Mtumwi Petulo ananena kuti anthu amene chikhulupiriro chawo chayesedwa adzadalitsidwa pa nthawi imene ‘zochita za Yesu Khristu zidzaululika.’ (Werengani 1 Petulo 1:7.) Popeza chisautso chachikulu chikuyandikira, tiyenera kuyesetsa kuti tikhale m’gulu la “anthu okhala ndi chikhulupiriro chosunga moyo.” (Aheb. 10:39) Mfundo zimenezi zingatichititse kupemphera ngati munthu wina amene anati: “Limbitsani chikhulupiriro changa.” (Maliko 9:24) Apo ayi, tikhoza kunena mawu a atumwi a Yesu akuti: “Tiwonjezereni chikhulupiriro.”—Luka 17:5.
3 Koma pali mafunso angapo amene tiyenera kukambirana pa nkhaniyi. Kodi tingalimbitse bwanji chikhulupiriro chathu? Nanga kodi tingasonyeze bwanji kuti tili ndi chikhulupiriro? N’chiyani chingatitsimikizire kuti Yehova adzayankha pemphero lathu loti alimbitse chikhulupiriro chathu?
KODI CHIKHULUPIRIRO CHANU CHIMASANGALATSA MULUNGU?
4. Kodi ndi zitsanzo za anthu ati zimene zingatithandize kulimbitsa chikhulupiriro chathu?
4 M’Baibulo muli zitsanzo za anthu okhala ndi chikhulupiriro amene tiyenera kuwatsanzira. Tikutero chifukwa chakuti “zinthu zonse zimene zinalembedwa kalekale zinalembedwa kuti zitilangize.” (Aroma 15:4) Kuphunzira za anthu monga Abulahamu, Sara, Isaki, Yakobo, Mose, Rahabi, Gidiyoni ndiponso Baraki kumatithandiza kuona ngati tili ndi chikhulupiriro cholimba kapena ayi. (Aheb. 11:32-35) Kuwerenganso nkhani za abale ndi alongo amasiku ano amene asonyeza chikhulupiriro cholimba kungalimbitsenso chikhulupiriro chathu. *
5. (a) Kodi Eliya anasonyeza bwanji kuti ankakhulupirira kwambiri Yehova? (b) Kodi chitsanzo cha Eliya chikutilimbikitsa kuchita chiyani?
5 Munthu wina wotchulidwa m’Baibulo amene anali ndi chikhulupiriro ndi Eliya. Iye anachita zinthu zosonyeza kuti ankadalira kwambiri Yehova. Mwachitsanzo, anauza Mfumu Ahabu kuti Yehova achititsa kuti kukhale chilala ndipo ananena molimba mtima kuti: “Pali Yehova Mulungu wamoyo, . . . sikugwa mame kapena mvula zaka zikubwerazi, pokhapokha ine nditalamula.” (1 Maf. 17:1) Eliya ankakhulupirira kuti Yehova aonetsetsa kuti iye ndi anthu ena ali ndi zofunika pa moyo wawo pa nthawi yachilalayo. (1 Maf. 17:4, 5, 13, 14) Pa nthawi ina, anakhulupiriranso kuti Yehova aukitsa mwana amene anamwalira. (1 Maf. 17:21) Anasonyezanso chikhulupiriro chifukwa sanakayikire kuti Yehova atumiza moto wopserezera nsembe yake imene anapereka paphiri la Karimeli. (1 Maf. 18:24, 37) Nthawi itafika kuti Yehova athetse chilalacho, Eliya anauza Ahabu kuti: “Pitani mukadye ndi kumwa, chifukwa kukumveka mkokomo wa chimvula.” (1 Maf. 18:41) Iye ananena mawuwa ngakhale kuti kunalibe chizindikiro chilichonse choti kugwa mvula. Nkhani ngati zimenezi zingatilimbikitse kudzifufuza kuti tione ngati chikhulupiriro chathu ndi cholimba.
KODI TINGALIMBITSE BWANJI CHIKHULUPIRIRO CHATHU?
6. Kodi Yehova angatithandize bwanji kuti tikhale ndi chikhulupiriro?
6 Chikhulupiriro ndi limodzi mwa makhalidwe amene mzimu woyera umatulutsa. (Agal. 5:22) Choncho munthu sangayambe kukhala ndi chikhulupiriro payekha. N’chifukwa chake Yesu anatiuza kuti tizipempha Yehova kuti atipatse mzimu wake woyera. Anatitsimikiziranso kuti Yehova “adzapereka mowolowa manja mzimu woyera kwa amene akum’pempha.”—Luka 11:13.
7. Perekani chitsanzo chosonyeza zimene tingachite kuti chikhulupiriro chathu chikhalebe cholimba.
7 Munthu akakhala ndi chikhulupiriro amafunika kuchilimbitsa nthawi zonse. Chikhulupiriro tingachiyerekezere ndi moto. Munthu akayatsa moto amafunika kuusonkhezera kuti usazime. Kupanda kutero umayamba kuzirala mpaka kungotsala phulusa. N’chimodzimodzi ndi chikhulupiriro chathu. Kuphunzira Mawu a Mulungu nthawi zonse kumathandiza kuti chikhulupirirocho chisazirale. Choncho tiyenera kupitiriza kuphunzira Baibulo n’cholinga choti tizilikonda kwambiri komanso tizikonda Mulungu. Tikatero chikhulupiriro chathu chidzalimba kwambiri.
8. Kodi tiyenera kuchita chiyani kuti tilimbitse chikhulupiriro chathu?
8 Pali zinthu zinanso zimene tiyenera kuchita kuti tilimbitse chikhulupiriro chathu. Tikaphunzira n’kufika pobatizidwa tiyenera kupitiriza kuphunzira Baibulo mozama. (Aheb. 6:1, 2) Mwachitsanzo, tingaphunzire maulosi amene anakwaniritsidwa kale. Pophunzira Baibulo tiyeneranso kudziyesa n’kuona ngati zochita zathu zikugwirizana ndi zimene Mulungu amayembekezera kwa anthu amene ali ndi chikhulupiriro champhamvu.—Werengani Yakobo 1:25; 2:24, 26.
9, 10. Kodi zinthu zotsatirazi zingatithandize bwanji kukhala ndi chikhulupiriro cholimba? (a) kugwirizana ndi anthu abwino, (b) kusonkhana ndiponso (c) kulalikira.
9 Mtumwi Paulo ananena kuti Akhristu akhoza kulimbikitsana ndiponso kuthandizana kuti akhale ndi chikhulupiriro cholimba. (Aroma 1:12) Kucheza ndi Akhristu anzathu, makamaka amene ‘chikhulupiriro chawo chayesedwa,’ kungathandize kuti chikhulupiriro chathunso chilimbe kwambiri. (Yak. 1:3) Munthu akamagwirizana ndi anthu oipa chikhulupiriro chake chimafooka, koma akamagwirizana ndi anthu abwino chimalimba kwambiri. (1 Akor. 15:33) N’chifukwa chake Baibulo limatiuza kuti “tisaleke kusonkhana pamodzi” komanso kulimbikitsana. (Werengani Aheberi 10:24, 25.) Ubwino wina wa misonkhano ndi wakuti mfundo zimene timaphunzira zimalimbitsa chikhulupiriro chathu. Izi zikugwirizana ndi mawu a Paulo akuti: “Munthu amakhala ndi chikhulupiriro chifukwa cha zimene wamva.” (Aroma 10:17) Kodi ifeyo timaona kuti misonkhano yathu ndi yofunika kwambiri?
10 Tikamagwira ntchito yolalikira timathandiza anthu ena kukhala ndi chikhulupiriro komanso timalimbitsa chikhulupiriro chathu. Mofanana ndi Akhristu oyambirira, tikamalalikira timayamba kukhulupirira kwambiri Yehova ndiponso kulankhula molimba mtima nthawi zonse.—Mac. 4:17-20; 13:46.
11. (a) N’chiyani chinathandiza Yoswa ndi Kalebe kukhala ndi chikhulupiriro cholimba? (b) Kodi ife tingatani kuti tikhale ngati Kalebe ndi Yoswa?
11 Chikhulupiriro chathu chimalimba tikaona kuti Yehova akutithandiza ndiponso kuyankha mapemphero athu. Izi n’zimene zinachitikira Kalebe ndi Yoswa. Iwo anakhulupirira kwambiri Yehova pamene anapita kukazonda Dziko Lolonjezedwa. Chikhulupiriro chawo chinapitiriza kulimba ataona kuti Yehova ankawatsogolera pa moyo wawo wonse. M’pake kuti Yoswa anauza Aisiraeli ndi mtima wonse kuti: “Pamawu onse abwino amene Yehova Mulungu wanu ananena kwa inu, palibe ngakhale amodzi omwe sanakwaniritsidwe.” Kenako anadzanena kuti: “Tsopano opani Yehova ndi kum’tumikira mosalakwitsa ndiponso mokhulupirika. . . . Ine ndi a m’nyumba yanga, tizitumikira Yehova.” (Yos. 23:14; 24:14, 15) Ifenso tikaona mmene Yehova akutithandizira tingayambe kumukhulupirira kwambiri.—Sal. 34:8.
KODI TINGASONYEZE BWANJI KUTI TILI NDI CHIKHULUPIRIRO?
12. Kodi Yakobo ananena kuti tingasonyeze bwanji kuti tili ndi chikhulupiriro cholimba?
12 Kodi tingasonyeze bwanji kuti tili ndi chikhulupiriro cholimba? Yakobo anayankha funsoli ponena kuti: “Ndikuonetsa chikhulupiriro changa mwa ntchito.” (Yak. 2:18) Zochita zathu zimasonyeza ngati tili ndi chikhulupiriro chenicheni kapena ayi. Tiyeni tikambirane zinthu zina zimene zingasonyeze kuti tili ndi chikhulupiriro cholimba.
13. Kodi kulalikira kumasonyeza bwanji kuti tili ndi chikhulupiriro cholimba?
13 Kulalikira ndi njira imodzi imene tingasonyezere kuti tili ndi chikhulupiriro cholimba. Munthu amene amagwira ntchito imeneyi amakhulupirira kuti Mulungu adzawononga dziko loipali pa nthawi yake ndipo “sadzachedwa.” (Hab. 2:3) Choncho kuti tidziwe ngati chikhulupiriro chathu n’cholimba kapena ayi tingadzifunse kuti: ‘Kodi ndimaona kuti ntchito yolalikira ndi yofunika kwambiri? Kodi ndikuchita zonse zimene ndingathe pa ntchitoyi? Kodi ndimayesetsa kupeza njira zowonjezera zimene ndimachita mu utumiki?’ (2 Akor. 13:5) ‘Tikamalengeza poyera chikhulupiriro chathu kuti tipulumuke’ timasonyeza kuti tili ndi chikhulupiriro cholimba.—Werengani Aroma 10:10.
14, 15. (a) Kodi tingasonyeze bwanji kuti tili ndi chikhulupiriro? (b) Fotokozani zimene anthu ena anachita posonyeza kuti amakhulupirira Yehova.
14 Timasonyezanso kuti tili ndi chikhulupiriro tikamapirira mavuto a m’dzikoli. Kaya tili ndi mavuto monga matenda, nkhawa kapena umphawi, tiyenera kukhulupirira kuti Yehova ndi Yesu adzatithandiza pa nthawi yoyenera. (Aheb. 4:16) Tingasonyeze kuti timakhulupirira Yehova tikamapemphera kuti azitithandiza. Yesu ananena kuti tikhoza kupempherera zinthu monga ‘chakudya chofunika pa tsiku lililonse.’ (Luka 11:3) Nkhani za m’Baibulo zimatitsimikizira kuti Yehova adzatithandiza. Paja pa nthawi yachilala ku Isiraeli, iye anapatsa Eliya chakudya ndi madzi. Anachititsa kuti ‘akhwangwala azimubweretsera mkate ndi nyama m’mawa ndi madzulo, ndipo iye ankamwa madzi mumtsinje.’ (1 Maf. 17:3-6) Ifenso tizikhulupirira kuti Yehova angatithandize kuti tizipeza zofunika pa moyo.
15 Timakhulupirira kuti kutsatira mfundo za m’Baibulo kungatithandize kupeza zofunika pa moyo. Chitsanzo pa nkhaniyi ndi mlongo wina wa ku Asia dzina lake Rebecca. Iye ndi mwamuna wake akhala akutsatira mfundo za pa Mateyu 6:33 ndi Miyambo 10:4. Iwo amayesetsa kuika za Ufumu patsogolo komanso kugwira ntchito mwakhama. Rebecca ananena kuti pa nthawi ina mwamuna wake anaona kuti ntchito yake ikhoza kuwalepheretsa kulambira Yehova bwinobwino. Choncho anaisiya ngakhale kuti anali ndi ana 4 oti aziwasamalira. Ndiyeno Rebecca anafotokoza kuti: “Tinayamba kupanga maswiti n’kumagulitsa. Pa zaka zimene tinkachita zimenezi kuti tizipeza kangachepe, tinaona kuti Yehova sanatisiye. Palibe ngakhale tsiku limodzi limene tinagona ndi njala.” Kodi inunso mwakumanapo ndi zinthu zimene zalimbitsa chikhulupiriro chanu?
16. N’chifukwa chiyani tiyenera kudalira Mulungu?
16 Tisamakayikire kuti zinthu zizitiyendera bwino tikamatsatira malangizo a Mulungu. Paulo anagwira mawu a Habakuku polemba kuti: “Wolungama adzakhala ndi moyo mwa chikhulupiriro chake.” (Agal. 3:11; Hab. 2:4) Choncho timafunika kukhulupirira Yehova chifukwa ndi amene angatithandize kwambiri. Paulo ananena kuti Mulungu ndi “amene angathe kuchita zazikulu kwambiri kuposa zonse zimene timapempha kapena kuganiza, malinga ndi mphamvu yake imene ikugwira ntchito mwa ife.” (Aef. 3:20) Atumiki a Yehovafe timachita zonse zimene tingathe potumikira Mulungu. Koma timadziwanso kuti pali zinthu zina zimene sitingakwanitse patokha. Choncho timayamikira kwambiri kuti Mulungu akutithandiza ndiponso kutidalitsa.
TIZIPEMPHA YEHOVA KUTI ALIMBITSE CHIKHULUPIRIRO CHATHU
17. (a) Kodi Yesu anayankha bwanji zimene atumwi ake anapempha? (b) N’chiyani chikusonyeza kuti Mulungu akhoza kuwonjezera chikhulupiriro chathu?
17 Mfundo zimene takambiranazi zingatichititse kulankhula mofanana ndi atumwi amene ananena kuti: “Tiwonjezereni chikhulupiriro.” (Luka 17:5) Yesu anayankha atumwiwo pa mwambo wa Pentekosite mu 33 C.E. Iye anawapatsa mzimu woyera ndipo iwo anayamba kumvetsa bwino cholinga cha Mulungu. Zimenezi zinalimbitsa chikhulupiriro chawo ndipo anayamba kugwira mwakhama ntchito yolalikira. (Akol. 1:23) Koma kodi Mulungu angawonjezere chikhulupiriro chathu masiku ano? Baibulo limanena kuti akhoza kuchita zimenezi ngati “tingamupemphe mogwirizana ndi chifuniro chake.”—1 Yoh. 5:14.
18. Kodi Yehova adzatidalitsa bwanji tikakhala ndi chikhulupiriro cholimba?
18 M’nkhaniyi, taona kuti Yehova amasangalala ndi anthu amene amamukhulupirira ndi mtima wonse. Iye adzayankha tikamapempha kuti atiwonjezere chikhulupiriro. Ndiyeno chikhulupiriro chathu chikalimba, tidzakhala “oyenerera ufumu wa Mulungu.”—2 Ates. 1:3, 5.
^ ndime 4 Kuti muone zitsanzo za anthu ena, werengani mbiri ya moyo wa Josephine Elias (Galamukani! ya September 2009), Edmund Schmidt (Nsanja ya Olonda ya September 1, 2010) ndi Trophim R. Nsomba (Nsanja ya Olonda ya April 15, 2015).


text:
SIERRA LEONE NDI GUINEA
Kuyambira mu 2002 mpaka 2013 (Gawo 1)
“Zikomo Yehova”
Zinthu zinayamba kuyendako bwino ndipo abale ndi alongo anayamba kubwerera kwawo. Mipingo imene inasokonekera chifukwa cha nkhondo inayambiranso, makamaka imene inali kum’mawa kwa Sierra Leone chifukwa ndi kumene nkhondo inavuta kwambiri. Apainiya apadera omwe ankatumikira m’dera lina ananena kuti: “Titayambiranso kusonkhana, tsiku loyamba tinali anthu 16, tsiku lachiwiri kunabwera anthu 36, lachitatu kunabwera anthu 56 ndipo pa Chikumbutso kunabwera anthu 77. Tinasangalala kuona anthu ambiri akubwera kudzasonkhana nafe.” Panapangidwanso mipingo ina yokwana 9, zomwe zinachititsa kuti mipingo yonse ikwane 24. Kunabweranso amishonale ena okwana 10 ndipo kubwera kwawoko kunalimbikitsa kwambiri ntchito yolalikira. M’chaka cha 2004, anthu amene anabwera pa Chikumbutso anali 7,594, chomwe ndi chiwerengero chapamwamba kwambiri chifukwa panali ofalitsa pafupifupi 1,500 okha. Zinthu zinayambanso kuyenda bwino ku Guinea.
Bungwe Lolamulira linatumiza ndalama zothandizira anthu amene anathawa ku Guinea pa nthawi ya nkhondo kuti akapeze poyambira akabwerera kwawo. (Yak. 2:15, 16) Magulu ongodzipereka kuthandiza anthu anamanga kapena kukonza Nyumba za Ufumu zokwana 12 komanso Nyumba ya Msonkhano ya ku Koindu. Anamanganso nyumba za njerwa zokwana 42 za mabanja amene nyumba zawo zinali zitawonongekeratu. Mmodzi mwa anthu amene anawamangira nyumbazi ndi mlongo wina wamasiye wazaka za m’ma 70. Mlongoyu ataima pambali pa nyumba yake yamalata, misozi ya chisangalalo ikutsikira m’masaya, ananena kuti: “Zikomo, Yehova. Yehova zikomo. Abale inu, zikomo kwambiri.”
Ofesi ya nthambi inayambanso kumanga Nyumba za Ufumu pogwiritsa ntchito ndalama zothandizira mayiko osauka. M’bale wina, yemwe ndi mkulu komanso mpainiya mumpingo wa Bo West, ananena kuti: “Mlongo wina anandiuza kuti: ‘Ndikadzangomva kuti tikhala ndi Nyumba ya Ufumu yatsopano, ndidzawombera m’manja ndi kuphazi komwe.’ Nditangolengeza kuti tikhala ndi Nyumba ya Ufumu yatsopano, mlongo uja anadumpha pamene anakhala, n’kuyamba kuvina komanso kuwombera m’manja ndi kuphazi komwe.”
M’chaka cha 2010, mpingo wa Waterloo unapatulira Nyumba ya Ufumu yatsopano yomwe inali yoti akhoza kuiwonjezera n’kukhala malo a msonkhano okwana anthu 800. Tsiku limene mpingowu unagula nyumbayi, mwiniwake anali atangouzidwa kumene ndi munthu wina kuti akhoza kugula malowo pamtengo wokwererapo poyerekeza ndi umene abalewo ananena. Mwini maloyo ananena kuti: “Kuli bwino ndigulitse malo angawa kwa anthu amene aziwagwiritsa ntchito polambira kusiyana n’kuti ndiwagulitse kwa munthu woti azingochitapo malonda basi.”
Pogwiritsa ntchito ndalama zothandizira mayiko osauka, Nyumba za Ufumu 17 zinamangidwa ku Sierra Leone ndipo 6 zinamangidwa ku Guinea. Nyumbazi si zogometsa koma ndi zabwino komanso zopatsa ulemu ndipo zathandiza kuti anthu ambiri azibwera pa misonkhano yathu.
Tinapeza Nkhosa Zosochera za Yehova
Pamene anthu ambiri ankagwira mwakhama ntchito yolalikira, ofesi ya nthambi inakonza zoti kwa miyezi iwiri abale ndi alongo akalalikire m’madera amene salalikidwa kawirikawiri. Ofalitsa anagawira mabuku pafupifupi 15,000 ndipo anasangalala kwambiri ndi mmene zinthu zinayendera. Anthu ena am’deralo anafunsa ngati Mboni za Yehova zikuganiza zokhazikitsa mipingo ndipo zinachitikadi kuti panadzakhazikitsidwa mipingo iwiri. M’mudzi wina wakutali kwambiri, abale anapeza alongo awiri omwe anasiya kusonkhana chifukwa chothawa nkhondo. Nthawi yomweyo abale anakonza zoti m’mudzimo muzichitika misonkhano ndipo anthu ambiri anayamba kuphunzira Baibulo.
M’chaka cha 2009, abale a ku ofesi ya nthambi anamva kuti m’mudzi wina womwe uli m’katikati mwa nkhalango ya ku Guinea, muli anthu amene akumanena kuti ndi a Mboni za Yehova. Abale atapita kukafufuza anapeza kuti m’bale wina yemwe anali wachikulire anasiya ntchito n’kubwerera kumudzi kwawo. Asanamwalire anaphunzira Baibulo ndi anthu angapo. Mmodzi mwa anthu amene anaphunzira Baibulowo, anakhulupirira Yehova n’kuyamba kuuza anthu ena zimene anaphunzirazo. Munthuyo ankachititsanso misonkhano pogwiritsa ntchito mabuku a m’bale amene anamwalirayo. Kwa zaka 20, kagulu kameneka kankalambira Yehova popanda wa Mboni aliyense kudziwa. Ofesi ya nthambi inatumiza abale kuti akawathandize mwauzimu. M’chaka cha 2012, anthu okwana 172 ochokera m’mudzi umenewo anapezeka pamwambo wa Chikumbutso cha imfa ya Khristu.
Posachedwapa, anthu ambiri amene anali ngati ‘nkhosa zosochera’ akhala akubwerera. Panali ena omwe anafooka komanso amene nthawi inayake anachotsedwa mumpingo. Ambiri amene anali olowerera abwereranso m’choonadi ndipo anthu a Yehova akhala akuwalandira ndi manja awiri.—Luka 15:11-24.
Asilamu Aphunzira Choonadi
Polalikira kwa anthu ena, mtumwi Paulo anakhala “zinthu zonse kwa anthu osiyanasiyana.” (1 Akor. 9:22, 23) Ndi zimenenso atumiki a Yehova a ku Sierra Leone ndi ku Guinea amachita. Iwo amasintha ulaliki wawo n’cholinga choti afike pamtima anthu osiyanasiyana amene amakumana nawo. Anthu ambiri m’mayiko awiriwa ndi Asilamu. Koma Asilamu ena amamvetsera uthenga wabwino, ndipo ofalitsa ena amapeza njira zowafikira pamtima.
Mwachitsanzo, Saidu Juanah, yemwe poyamba anali Msilamu, ananena kuti: “Asilamu amakhulupirira kuti Adamu analengedwa kuchokera ku fumbi koma amati atalengedwa anali ku paradaiso wakumwamba. Ndiye pofuna kuwathandiza kudziwa zolondola, ndimawafunsa kuti, ‘Kodi fumbi limapezeka kuti?’
“Iwo amayankha kuti, ‘Padziko lapansi.’
“Kenako ndimawafunsanso kuti, ‘Ndiye kuti Adamu anamulengera kuti?’
“Amayankha kuti, ‘Padziko lapansi.’
“Tsopano kuti amvetse mfundoyo ndimawerenga Genesis 1:27, 28 n’kuwafunsa kuti, ‘Kodi zolengedwa zakumwamba zimakhala ndi ana?’
“Iwo amayankha kuti, ‘Ayi, chifukwa angelo si aamuna kapena aakazi.’
“Ndimawafunsanso kuti, ‘Ndiye pamene Mulungu ankauza Adamu ndi Hava kuti abereke ana, ayenera kuti anali kuti?’
“Iwo amayankha kuti, ‘Ayenera kuti anali padziko lapansi.’
“Ndimawafunsanso kuti, ‘Ndiye Mulungu akadzabwezeretsa Paradaiso, ndiye kuti Paradaisoyo adzakhala kuti?’
“Okha amayankha kuti, ‘Ndiye kuti Paradaiso adzakhala padziko lapansi pompano.’”
Saidu ananenanso kuti: “Kukambirana nawo Malemba m’njira imeneyi kumachititsa kuti Asilamu amene amafunitsitsa kudziwa zoona amvetsere ndiponso kulandira mabuku athu.”
Taganizirani zimene zinachitikira Momoh, yemwe anali Msilamu komanso anali ndi shopu. Iye ankayembekezera kuti tsiku lina adzakhala m’tsogoleri wachisilamu. Amishonale atawerenga naye Malemba angapo, Momoh anachita chidwi kwambiri. Anapita kukamvetsera mbali ina ya msonkhano wadera ndipo anasangalala kwambiri ndi zimene anamva kumsonkhanoko. Patapita masiku 4, Momoh ndi mkazi wake, Ramatu, pamodzi ndi ana awo 5, anapita kumwambo wa Chikumbutso cha imfa ya Yesu. Kenako Momoh anayamba kuphunzira Baibulo mwakhama. Ataphunzira kwa maulendo angapo anasiya kugulitsa fodya mushopu mwake. Anthu ofuna kugula fodya akabwera, iye ankawauza kuti fodya amawononga thupi la munthu komanso kuti Mulungu sasangalala ndi anthu amene amasuta fodya. Kenako anayamba kuphunzira Baibulo ndi banja lonse pashopu pomwepo. Makasitomala amati akabwera n’kuwapeza akuphunzira, Momoh amawauza kuti adikire kaye chifukwa phunzirolo ndi lofunika kwambiri kwa aliyense pabanjapo. Momoh ndi Ramatu anakalembetsa ukwati wawo koma abale awo ankawatsutsa kwambiri. Iwo sanafooke kapena kuchita mantha ndipo analimba mtima kuwalalikira abale awo amene ankawatsutsawo. Patapita nthawi, abale awo aja anayamba kulemekeza komanso kuyamikira makhalidwe awo abwino. Momoh anabatizidwa mu 2008 ndipo Ramatu anabatizidwa mu 2011.
Kutsatira Lamulo la Mulungu Lokhudza Magazi
Anthu a Yehova amayesetsa kutsatira mfundo za Mulungu molimba mtima. Imodzi mwa mfundo zimene amatsatira ndi yokhudza mmene Yehova amaonera magazi. (Mac. 15:29) Chifukwa chakuti Akhristu akhala akuyesetsa kutsatira mfundo imeneyi, madokotala ambiri a ku Sierra Leone ndi ku Guinea ayambanso kuitsatira.
M’chaka cha 1978, abale anagawira kabuku kamutu wakuti, Jehovah’s Witnesses and the Question of Blood kwa madokotala, manesi, oyang’anira zipatala, maloya komanso oweruza onse a ku Sierra Leone. Pasanapite nthawi yaitali, mlongo wina, yemwe anali atatsala pang’ono kubereka, anayamba kukha magazi m’mimba ndipo madokotala anakana kumuthandiza popanda kugwiritsa ntchito magazi. Komabe, dokotala wina amene anawerenga kabuku kaja anavomera kuti amuthandiza. Mlongoyo anabereka mwana wamwamuna wathanzi ndipo anachira bwinobwino.
M’chaka cha 1991, dokotala wina wopanga maopaleshoni pachipatala cha Kenema, dzina lake Bashiru Koroma, anawerenga kabuku kakuti, Kodi Mwazi Ungapulumutse Motani Moyo Wanu? Atakhutira ndi zimene anawerengazo anayamba kuphunzira Baibulo komanso kupezeka pa misonkhano ya Chikhristu. Mnyamata wina wazaka 9, wa Mboni, anachita ngozi n’kuvulala kwambiri. Madokotala ena anakana kumupanga opaleshoni yopanda magazi. Iwo anauza makolo ake kuti, “Mutengeni mwana wanuyo akafere kunyumba.” Makolo ake a mnyamatayo anapita kwa a Koroma ndipo anamupanga opaleshoniyo bwinobwino.
Kenako a Koroma anabatizidwa ndipo ankadzipereka kuthandiza anthu popanda kugwiritsa ntchito magazi. Chifukwa cha zimenezi, madokotala ena ankadana nawo kwambiri koma odwala onse amene m’bale Koroma ankawathandiza ankachira bwinobwino. Patapita nthawi, madokotala ena anayamba kumawafunsa akakumana ndi vuto linalake popanga opaleshoni.
Kuyambira m’chaka cha 1994, Dipatimenti Yoyang’anira Zachipatala ku nthambi ya ku Freetown inakhazikitsa Makomiti Olankhulana ndi Achipatala ku Sierra Leone ndi ku Guinea. Makomitiwa akhala akuthandiza Mboni zambiri zikadwala komanso kupempha madokotala kuti azithandiza a Mboni popanda kuwaika magazi.


text:
Nkhani 38: Azondi 12
TAONANI zipatso zimene amuna’wa anyamula. Taonani kukula kwa tsango la mphesa’zo. Litofunikira anthu awiri kulinyamula mopika. Ndipo taonani nkhuyu’zo ndi makangaza. Kodi chipatso chokongola’chi chinachokera kuti? Ku dziko la Kanani. Pajatu, Kanani ndiko kumene Abrahamu, Isake ndi Yakobo anakhala pa nthawi ina. Koma chifukwa cha njala kumene’ko, Yakobo ndi banja lake, anasamukira ku Igupto.
Tsopano, zaka 216 pambuyo pake, Mose akutsogolera Aisrayeli kubwerera ku Kanani. Iwo afika pa malo m’chipululu’cho ochedwa Kadesi.
Anthu oipa anakhala m’kanani. Chotero Mose akutumiza azondi 12, nawauza kuti: ‘Kaoneni kuchuluka kwa anthu kumene’ko, ndi m’mene aliri amphamvu. Kaoneni ngati dziko’lo liri la dzinthu. Ndipo katengeni zina za zipatso zake.’
Pamene azondi’wo akubwerera ku Kadesi, akuuza Mose kuti: ‘Ndi dziko labwino’di.’ Ndipo kuti asonyeze, iwo akusonyeza Mose zina za zipatso’zo. Koma 10 mwa azondi’wo akuti: ‘Anthu okhalamo ndi akulu-akulu ndi amphamvu. Tidzaphedwa ngati tiyesa kulanda dziko’lo.’
Aisrayeli akuopa pakumva izi. ‘Kukanakhala bwino kufera mu Igupto kapena ngakhale m’chipululu muno,’ iwo akutero. ‘Tidzaphedwa m’nkhondo, ndipo akazi ndi ana athu adzagwidwa. Tiyeni tisankhe m’tsogoleri watsopano m’malo mwa Mose, ndi kubwerera ku Igupto!’
Koma awiri mwa azondi’wo akudalira mwa Yehova, ndipo akuyesa kutontholetsa anthu’wo. Maina ao ndiwo Yoswa ndi Kalebi. Iwo akuti: ‘Musaope. Yehova ali nafe. Kudzakhala kosabvuta kulanda dziko’lo.’ Koma anthu’wo sakumvetsera. Akufuna kupha Yoswa ndi Kalebi.
Mafunso
- Kodi zipatso za nkhuyu zimene zili m’chithunzichi zikuoneka zotani, ndipo kodi zinachokera kuti?
- N’chifukwa chiyani Mose akutuma azondi 12 ku dziko la Kanani?
- Kodi azondi 10 akunena chiyani atabwerera kwa Mose?
- Kodi azondi aŵiri akusonyeza bwanji kuti anadalira Yehova, ndipo kodi maina awo ndi ndani?
- N’chifukwa chiyani Yehova wakwiya, ndipo kodi akuuza Mose chiyani?
Mafunso ena
- Ŵerengani Numeri 13:1-33.
Kodi ndani anasankhidwa kuti akazonde dzikolo, ndipo kodi anali ndi mwayi wapadera wotani? (Num. 13:2, 3, 18-20)
N’chifukwa chiyani Yoswa ndi Kalebi anali ndi maganizo osiyana ndi a azondi enawo, ndipo kodi zimenezi zikutiphunzitsa chiyani? (Num. 13:28-30; Mat. 17:20; 2 Akor. 5:7)
- Ŵerengani Numeri 14:1-38.
Kodi tiyenera kumvera chenjezo lotani lokhudza kung’ung’udza motsutsana ndi anthu amene akuimira Yehova padziko lapansi pano? (Num. 14:2, 3, 27; Mat. 25:40, 45; 1 Akor. 10:10)
Kodi lemba la Numeri 14:24 limasonyeza bwanji kuti Yehova amachita chidwi ndi mtumiki wake aliyense payekha? (1 Maf. 19:18; Miy. 15:3)
Onaninso
Khadi la m’Baibulo Lonena za Yoswa
Kodi Yoswa ndi asilikali ake anagwetsa bwanji mpanda wa Yeriko? Sindikizani khadi la m’Baibuloli kuti mudziwe zambiri za munthu wolimba mtima wotchulidwa m’Baibuloyu.